Danko odcestoval na návštevu Kazachstanu

Zúčastní sa na samite predsedov parlamentov euro-ázijských krajín.

BRATISLAVA. Predseda Národnej rady Andrej Danko (SNS) odcestoval s delegáciou v nedeľu na návštevu Kazachstanu (22. - 24. septembra). Počas nej sa zúčastní na 4. samite predsedov parlamentov euro-ázijských krajín v hlavnom meste Nur-Sultan. Má sa tiež stretnúť s predstaviteľmi kazašského parlamentu či predsedom vlády Kazachstanu. Účastníci na rokovaniach predstavia svoju víziu a tiež spôsoby, ako trvalo zabezpečiť udržateľný rozvoj euro-ázijského priestoru. Cieľom fóra, ktorého sa Danko zúčastní, bude participovať na budovaní základov spoločnej prosperity v danom regióne. Spolu so svojimi kolegami z iných parlamentov, ale tiež medzinárodných a medziparlamentných delegácií, majú na stole témy ohľadom kultúrnej výmeny, hospodárstva, turizmu a tiež obchodu. Šéf parlamentu túto cestu zároveň spojí aj s bilaterálnymi rokovaniami s tamojšími poprednými predstaviteľmi. Späť do vlasti sa má vrátiť v utorok vo večerných hodinách.


Babiš zablahoželal šéfke eurokomisie k jej zvoleniu

Český premiér sa teší na spoluprácu s von der Leyenovou.

PRAHA. Ursule von der Leyenovej zablahoželali v utorok k zvoleniu za predsedníčku Európskej komisie (EK) aj českí politickí lídri, konkrétne premiér Andrej Babiš (ANO) i minister zahraničných vecí Tomáš Petříček (ČSSD). Babiš von der Leyenovú ohodnotil ako "veľmi kompetentnú ženu" a dodal, že sa už teší na spoluprácu s ňou. "Gratulujem k úspechu vo voľbe! Do čela Európskej komisie prvýkrát zasadne žena - a to žena veľmi kompetentná! Jej voľbu som podporoval a teším sa na spoluprácu v Európskej rade a dúfam, že už onedlho budeme mať príležitosť osobne prebrať naše očakávania od EÚ," napísal český premiér na sociálnej sieti Twitter. Von der Leyenovej pogratuloval na Twitteri aj český minister zahraničných vecí Tomáš Petříček. "Blahoželám novej predsedníčke Európskej komisie von der Leyenovej a vítam jej odhodlanie prispieť k tomu, aby EÚ bola jednotná a vnútorne silnejšia," napísal. České médiá informujú, že českí europoslanci hlasovali podľa jednotlivých frakcií, do ktorých patria ich strany v Európskom parlamente (EP). Von der Leyenovú tak podporili europoslanci z troch českých strán - STAN, TOP 09 a KDU-ČSL - združených v Európskej ľudovej strane (EPP) a tiež europoslanci z Babišovho hnutia ANO, ktorí v EP patria k liberálnej frakcii Obnovme Európu.


Ozbrojenci s kalašnikovmi prišli do belgického supermarketu kradnúť

Ozbrojenci v kuklách vtrhli do bižutérie v obchodnom dome Cora a vykradli ju.

BRUSEL. Traja maskovaní muži v sobotu podnikli ozbrojenú lúpež v nákupnom centre v belgickom meste Chatelet 50 km južne od Bruselu. Strieľali pri tom z kalašnikova a údajne zazneli aj dva výbuchy. Informoval o tom belgický denník La Derniere Heure odvolávajúci sa na agentúru Belga. Ozbrojenci v kuklách vtrhli do zlatníctva v obchodnom dome Cora a vykradli ho. Najmenej jeden z nich mal kalašnikov. Jeden z lúpežníkov mal na rukáve pásku s nápisom "polícia". Trojica zlodejov následne z miesta činu ušla na aute, ktoré je na zozname kradnutých vozidiel. "Svedkovia tvrdia, že počuli dva výbuchy, ale informácia sa ešte nepotvrdila," informoval miestny policajný riaditeľ Eric De Brabander. Podľa agentúry Belga nikto pri lúpeži nezahynul, ani neutrpel zranenia, ale štyri osoby boli v šoku a sú v rukách zdravotníkov. Pred poludním už polícia nákupné centrum opäť otvorila, len niekoľko obchodov je stále zatvorených pre pokračujúce vyšetrovanie lúpeže. Podobné incidenty vyvolávajú u miestnych obyvateľov aj na sociálnych sieťach obavy z nového teroristického útoku. V Belgicku platí druhý najvyšší stupeň pohotovosti kvôli terorizmu. V marci zaútočili na bruselské letisko Zaventem a metro samovražední atentátnici, ktorí zabili 32 ľudí.


LIVE: Slovensko - Česko (2. prípravný zápas pred MS v hokeji 2019)

Zápas Slovensko - Česko ste mohli sledovať online na SME.sk.

NITRA. Slovensko a Česko odohrali svoj druhý prípravný vzájomný zápas pred májovými MS v hokeji 2019. Ich včerajší súboj v Trenčíne sa skončil výhrou Česka 3:1. Hostia uspeli aj v dnešnom stretnutí v Nitre, Slovákov zdolali 2:0. Ďalšie informácie o zápase Slovensko - Česko (hlasy, rozšírený text) nájdete tu >>>


Pri prestrelke v Pakistane zahynulo päť militantov a jeden policajt

Podozriví sa v dome zdržiavali posledné dva týždne.

PEŠÁVAR. Jeden pakistanský policajt a päť podozrivých militantov zomrelo pri 18-hodinovej prestrelke, ktorá vypukla po tom, ako bezpečnostné sily krajiny uskutočnili raziu v skrýši militantov v meste Pešávar. Informovali o tom v utorok pakistanskí predstavitelia. Polícia a špeciálne komando obkľúčili dom v Pešávare v pondelok večer a vyzvali podozrivých, aby sa vzdali. Militanti však začali streľbu, povedal vládny hovorca provincie Chajbar Paštúnchwá. Podľa hovorcu sa podozriví v dome zdržiavali posledné dva týždne a plánovali útoky na vládu a bezpečnostné sily.Pakistanská provincia Chajbar Paštúnchwá hraničí s Afganistanom, pričom v uplynulých rokoch bola dejiskom desiatok útokov militantov, ku ktorým sa väčšinou prihlásil pakistanský Taliban.


Casillas napriek infarktu končiť kariéru ešte nechce. Bude blízko mladých hráčov

BRATISLAVA. Španielsky futbalový brankár Iker Casillas sa pripojí k trénerskému štábu portugalského mužstva FC Porto. Skúsený 38-ročný gólman sa stále zotavuje po májovom infarkte, ktorý ho nečakane postihol na tréningu "drakov".Portugalský veľkoklub prostredníctvom svojich oficiálnych kanálov uviedol, že úlohou niekdajšieho európskeho (2008, 2012) aj svetového šampióna (2010) bude zabezpečiť lepšie prepojenie medzi jednotlivými zložkami mužstva - hráčmi, trénerom a funkcionármi. Bývalý dlhoročný brankár Realu Madrid zatiaľ nechce ukončiť hráčsku kariéru, na bližšie nekonkretizované obdobie si však dáva prestávku od aktívneho zapojenia do súťažného diania. "Pokúsim sa urobiť všetko, čo bude v mojich silách, aby som pomohol mojim spoluhráčom. Na konci minulej sezóny, keď u mňa nastal tento zdravotný problém, som sa zhováral s trénerom (Sérgio Conceicao, pozn.) a povedal mi, že by chcel, aby som zostal najmä v blízkosti mladých hráčov, keďže v tíme by mohlo nastať mnoho zmien," povedal Casillas podľa webu španielskeho denníka AS.Casillas pôsobí v Porte od roku 2015. Predtým si dlhých šestnásť rokov obliekal dres A-mužstva Realu Madrid (1999-2015). V ich drese vyhral 19 rôznych trofejí vrátane piatich prvenstiev v španielskej La Lige a troch víťazstiev v Lige majstrov. S reprezentáciou Španielska sa stal majstrom sveta a dvakrát aj majstrom Európy.


Na US Open tento rok vyplatia rekordné odmeny

Víťaz turnaja získa 3,7 milióna dolárov.

NEW YORK. Víťaz posledného tohtoročného tenisového grandslamového turnaja US Open získa rekordných 3,7 milióna dolárov. Celkovo sa vyplatí na odmenách vyše 50 miliónov dolárov. Ide o najvyššiu sumu v histórii tenisu v USA. Americká tenisová asociácia v utorok oznámila, že celková peňažná hodnota turnaja bude 50,4 miliónov dolárov, čo predstavuje takmer deväťpercentný nárast oproti minulému roku. Predchádzajúci víťazi turnaja Stan Wawrinka a Angelique Kerberová získali 3,5 milióna dolárov. Hráč, ktorý prehrá v prvom kole vo Flushing Meadows v Queense, zarobí 50-tisíc dolárov, čo je nárast o 6700 dolárov. US Open sa začína 28. augusta.


Úrady začali rozdávať vodičom pokuty za jazdu načierno

Pokutu možno uložiť do dvoch rokov odvtedy, keď sa príslušný okresný úrad dozvedel o porušení povinnosti.

BRATISLAVA. Okresné úrady už začínajú posielať vodičom automobilov prvé rozhodnutia o uložení pokuty za jazdu bez úhrady elektronickej diaľničnej známky. Pre agentúru SITA to potvrdilo ministerstvo dopravy. Pokutu možno uložiť do dvoch rokov odvtedy, keď sa príslušný okresný úrad dozvedel o porušení povinnosti, najneskôr však do troch rokov od porušenia povinnosti. Počíta s tým novela zákona o diaľničnej známke účinná od začiatku novembra. "Keďže novelou zákona sa pristúpilo k pokutovaniu jednou pokutou za všetky porušenia v priebehu jedného kalendárneho mesiaca, resp. jednou pokutou za obdobie do 31. októbra, tak v priebehu novembra môžu byť rozosielané len rozkazy za obdobie 1. januára až 31. októbra 2016. Predpokladaný príjem z pokút závisí od platobnej disciplíny pokutovaných, keďže v prípade rýchlej úhrady pokuty sa jej výška znižuje. Pokuty uložené za priestupky a správne delikty sú príjmom štátneho rozpočtu," uviedlo oddelenie pre komunikáciu s médiami a verejnosťou na ministerstve dopravy. Pokuty za jazdu po spoplatnených úsekoch diaľnic a rýchlostných ciest bez elektronickej diaľničnej známky sa znížili z tristo na 150 eur. Prevádzkovatelia motorových vozidiel do 3,5 tony zaplatia sto eur pri úhrade pokuty do pätnástich dní. Vodiči bez zaplatenia známky budú môcť dostať pokutu raz za mesiac, a nie za každý deň, ako predpokladal zákon. Ak vodič dostane opäť pokutu v priebehu dvanástich mesiacov a dodatočne si zakúpi diaľničnú známku, ďalšiu sankciu nebude musieť zaplatiť. Novela počíta s jednorazovou pokutou 150 eur aj spätne pre všetky tieto priestupky zaznamenané doteraz kamerovým systémom Národnej diaľničnej spoločnosti (NDS). "Systém NDS doposiaľ zaznamenal približne 309 tisíc domácich a 600 tisíc zahraničných vozidiel, u ktorých je podozrenie, že porušili zákonnú povinnosť, a teda jazdili po spoplatnených úsekoch bez elektronickej diaľničnej známky," priblížila hovorkyňa NDS Eva Žgravčáková. Keby každý z majiteľov týchto 909 tisíc vozidiel zaplatil pokutu 150 eur, išlo by o celkovú sumu 136,35 mil. eur. V prípade úhrady pokuty sto eur by štát získal 90,9 mil. eur. Ministerstvo dopravy upozorňuje, že napriek zníženiu výšky pokút každý, kto porušil zákon, bude sankcionovaný. Aktuálnu výšku pokuty považuje za dostatočne motivujúcu na to, aby vodiči dodržiavali zákon. Elektronický systém kontroly diaľničných známok dokáže podľa rezortu identifikovať a zachytiť prakticky každého, kto po diaľniciach a rýchlostných cestách jazdí a neplatí za ne. "Kamerový systém NDS zachytáva všetky vozidlá na vstupoch a výstupoch z diaľnice alebo rýchlostnej cesty," uviedlo ministerstvo dopravy s tým, že na spoplatnených úsekoch nie je miesto, kde by sa vodič napojil bez zaznamenania. Problémy sú s vymáhaním pokút od zahraničných vodičov. Ministerstvo dopravy hľadá spôsoby a analyzuje možnosti automatického vymáhania pokút za užívanie spoplatnených úsekov od zahraničných vozidiel bez platnej diaľničnej známky, ktoré by mohlo použiť aj v našich podmienkach. "V súčasnosti na európskej úrovni, teda nielen v SR, chýba spôsob legálneho získavania údajov o držiteľoch vozidiel zo zahraničia. Minister dopravy Árpád Érsek otvorí túto tému na európskej úrovni na rokovaniach v Bruseli," dodal rezort dopravy. Ročná diaľničná známka by v budúcnosti mala platiť dvanásť mesiacov od zakúpenia a nielen v jednom kalendárnom roku, resp. do 31. januára nasledujúceho roka. Ministerstvo dopravy nad touto zmenou uvažuje, ale zatiaľ nerozhodlo. "Systém spoplatnenia diaľnic a rýchlostných ciest pre osobné vozidlá prešiel veľkou zmenou, na ktorú si museli zvyknúť vodiči a NDS potrebovala čas, aby mohla lepšie zanalyzovať túto zmenu k svojim príjmom. V súčasnosti sa tieto dáta finalizujú a téma prechodu z kalendárneho na technický rok je predmetom rokovaní," uzavrelo ministerstvo dopravy.


Slovensko neuspelo v boji o sídlo Európskej liekovej agentúry

Bratislava nezískala sídlo EMA, bola na štvrtej nepostupovej pozícii.

BRUSEL. Slovensko neuspelo v pondelok v súboji o presídlenie Európskej agentúry pre lieky (EMA) z Londýna do Bratislavy. Po marci 2019 bude EMA sídliť v holandskom Amsterdame, ktorý v rozhodujúcom treťom kole porazil talianske Miláno. O tomto výsledku rozhodlo hlasovanie Rady EÚ pre všeobecné záležitosti v Bruseli. Bratislava nezískala dostatočný počet hlasov už v prvom kole, v čo dúfala slovenská diplomacia aj minister zdravotníctva Tomáš Drucker, ktorý bol prítomný na hlasovaní v Bruseli. Slovenská metropola bola - podľa diplomatických zdrojov - blízko postupu do druhého kola hlasovania. Najviac, 25 bodov, získalo v prvom kole Miláno. Na druhom mieste boli zhodne s 20 hlasmi Amsterdam a Kodaň. Bratislava sa ocitla na štvrtom mieste s 15 bodmi a za ňou nasledovala Barcelona so ziskom 13 hlasov zo strany členských krajín EÚ. Cez druhé kolo neprešla Kodaň, o víťazovi sa tak rozhodlo medzi Milánom a Amsterdamom. Obe krajiny v treťom kole získali zhodný počet 13 hlasov a o víťazovi musel rozhodnúť žreb. "Gratulujem Amsterdamu k víťazstvu v hlasovaní na presídlenie EMA," uviedol na Twitteri nemecký štátny minister pre európske záležitosti Michael Roth. "Je to vynikajúca voľba, ktorá garantuje kontinuitu pri zaisťovaní bezpečných medicínskych produktov pre európskych zákazníkov," dodal. Pôvodne sa o sídlo EMA uchádzalo až 19 členských krajín, v posledných dňoch sa však kandidatúry vzdali Malta, Chorvátsko a Írsko. Ministerstvo zahraničných vecí a európskych záležitostí netají sklamanie, že Slovensko s kandidatúrou neuspelo. Pripomína, že sa tak stalo napriek vynikajúcej ponuke, ktorú spolu s ministerstvom zdravotníctva predložilo. "Sme presvedčení, že občania Európskej únie z novších členských štátov očakávali dôležitý signál, že aj nové členské štáty dostanú príležitosť preukázať pripravenosť hostiť takú dôležitú agentúru, ako je EMA. Žiaľ, nevyužila sa možnosť prijať také rozhodnutie, aby bolo aplikované rovnomerné rozmiestnenie podľa geografického princípu," povedal pre TASR hovorca rezortu diplomacie Peter Susko. "Nám nezostáva iné, len počkať si na meno víťaza a vysloviť presvedčenie, že bude dôstojným sídlom agentúry a že vytvorí všetky podmienky na to, aby bolo ďalšie fungovanie EMA bezproblémové," zhrnul Susko. Sklamaný bol aj minister zdravotníctva Tomáš Drucker, ktorý Slovensko na hlasovaní zastupoval. „Bratislava skončila v hlasovaní štvrtá, a teda sme nepostúpili iba tesne. To, samozrejme, zamrzí," povedal Drucker. Som sklamaný, že do druhého kola nepostúpili najlepšie ponuky a rovnako ani jedna krajina z nových členských štátov. "Chcem sa veľmi úprimne poďakovať krajinám V4 a ostatným členským štátom, ktoré nás podporili. Som sklamaný, že do druhého kola nepostúpili najlepšie ponuky a rovnako ani jedna krajina z nových členských štátov," pokračoval. "Slovensko od samého začiatku zastávalo názor, že má byť zohľadnené geografické kritérium tak, ako ho požadovali samotné členské krajiny v kritériách. Nakoľko v druhom a treťom kole nebola žiadna krajina, ktorá by zohľadňovala geografické kritérium, preto Slovensko nepodporilo žiadnu z postupujúcich krajín." Za neúspech a prehru súčasnej slovenskej diplomacie a vlády označili výsledok Slovenska opozičné strany SaS a OĽaNO. "Nestačí len proklamovať záujem Slovenska o hlbšiu európsku integráciu, ale treba robiť reálne kroky, ktoré zo Slovenska urobia rešpektovaný štát Európskej únie," uviedla členka parlamentného výboru pre zdravotníctvo Jana Cigániková zo SaS. Ministri členských krajín EÚ pristúpili k procesu hlasovania s dvojhodinovým meškaním. Najskôr bola na stole EMA, o sídle EBA sa bude hlasovať až potom, ako bude známy konečný výsledok prvého súboja. Diplomatické zdroje z prostredia EÚ potvrdili, že ministri začali s prvým kolom hlasovania o sídle EMA krátko po 16.00 h hodine miestneho času. O 16.30 h prišla správa, že prebieha sčítavanie hlasov odovzdaných v prvom kole a krátko na to aj zistenie, že Bratislava prvé kolo hlasovania "neprežila". Do druhého kola sa posunuli kandidatúry Amsterdamu, Kodane a Miláne, teda členských krajín, na ktorých území už sídlia nejaké agentúry EÚ. Znamená to, že Slovensko v politickom hlasovaní neuspelo s argumentom o regionálne rovnomernejšom prerozdelení agentúr s dôrazom na krajiny, ktoré ešte žiadnu agentúru nehostia. Obe agentúry - EMA a EBA - budú musieť opustiť Londýn potom, ako Spojené kráľovstvo koncom marca 2019 vystúpi z Európskej únie.


STĹPČEK PETRA SCHUTZAZažijeme zázrak, ak vyšetrovanie Evky prinesie niečo iné, než skutok sa nestal

Obligátna motyka si nevie zastrieľať, odkedy minister vnútra počúva na meno Kaliňák.

Aj keď boj proti hazardu – najmä v Bratislave – kulminuje, ku kauze „Evka a spol.“ na ministerstve zahraničia sa vnucuje principiálna poznámka. Stávka na výsledok vyšetrovania, ktoré začala vo veci predraženého predsedníctva Národná kriminálna agentúra, by z každého asociála a gamblera urobila cez noc... no, zrejme nie milionára, ale na čas zabezpečeného človeka. Úzke hrdlo, samozrejme, je, že vypisovanie kurzov na akékoľvek vyšetrovanie súvisiace podozreniami proti vládnej garnitúre by v SR už dávno zruinovalo všetky stávkové kancelárie. Niet iného typu „eventu“ v SR, ktorý by mal predvídateľnejší výsledok než objasňovanie hospodárskej delikvencie na vysokých poschodiach moci. Ešte aj obligátna motyka, ktorá podľa metafory tu kdesi je, si nevie zastrieľať, odkedy minister vnútra počúva na meno Kaliňák. Iste, ani Slovensku sa nedá uprieť právo na vlastný zázrak. Ak vyšetrovanie Evky prinesie čokoľvek iné než „skutok sa nestal“, skutočne ho zažijeme.


Dúbravka dostal až päť gólov, Newcastle je vo veľkej kríze
 Fortuna liga
Premier League
 Serie A
 La Liga
 Bundesliga
 Ligue 1
 Česká liga

LONDÝN. Futbalisti Newcastle United prehrali v nedeľnom súboji siedmeho kola anglickej Premier League na ihrisku Leicester City vysoko 0:5. Slovenský reprezentačný brankár Martin Dúbravka odchytal za hostí celý zápas. Domáci sa ujali vedenia v 16. minúte po sóle Ricarda Pereiru, ktorý prekonal Dúbravku prízemnou strelou spoza šestnástky. Hostia kruto pykali za surový zákrok Isaaca Haydena na Dennisa Praeta, po ktorom dostal obranca hostí v 43. minúte červenú kartu. V druhom polčase inkasovali ešte štyrikrát, dvakrát skóroval Jamie Vardy, vlastný gól si dal Paul Dummett a v 90. minúte spečatil na konečných 5:0 Wilfred Ndidi. Newcastle nezvíťazil už v štyroch zápasoch po sebe a v tabuľke mu patrí s piatimi bodmi predposledná devätnásta priečka, Leicester poskočil so štrnástimi bodmi na priebežné tretie miesto. Góly: 54. a 64. Vardy, 16. R. Pereira, 57. Dummett (vl.), 90. Ndidi ČK: 43. Hayden (Newcastle) /Martin Dúbravka (Newcastle) odchytal celý zápas/


Alpská kombinácia zostáva v programe šampionátu, novinkou bude paralelný slalom

FIS o tom rozhodla v stredu na svojom zasadnutí v Aare.

AARE. Alpská kombinácia bude súčasťou programu majstrovstiev sveta aj o dva roky v Cortine d'Ampezzo. Rada Medzinárodnej lyžiarskej federácie (FIS) v stredu na svojom zasadnutí vo švédskom Are rozhodla, že súťaž všestrannosti zostane aj na MS 2021, pričom do programu šampionátu pribudne aj paralelný slalom jednotlivcov. Na prebiehajúcich MS v Are získala v alpskej kombinácii striebornú medailu slovenská reprezentantka Petra Vlhová. Nikdy predtým žiadny slovenský zjazdár, ani vo federálnej ére, nestál na pódiu vrcholného podujatia po individuálne disciplíne. Budúcnosť disciplíny však bola ohrozená, nahlas sa hovorilo aj o jej možnom vyškrtnutí z programu vrcholných podujatí. Rada FIS však v stredu rozhodla o jej ponechaní na MS. Zároveň rozhodla o zostavení pracovnej skupiny, ktorá bude diskutovať o formáte súťaže a bude sa zaoberať aj celkovou stratégiou v rámci Svetového pohára, informovala agentúra APA. ,,Budeme analyzovať štatistiku sledovanosti v médiách a návštevností podujatí oboch súťaží a v závislosti od toho rozhodneme o ich budúcnosti," uviedla FIS vo svojom vyhlásení, z ktorého citovala agentúra AP. V Cortine 2021 tak na pretekárov čakajú slalom, obrovský slalom, super-G, zjazd, alpská kombinácia, paralelný slalom a ešte aj tímová súťaž.


Na nemeckú diaľnicu sa po nehode kamióna vyliali tisíce fliaš piva

V strednej časti Nemecka museli uzavrieť časť diaľnice.

BERLÍN. Pre obrovské množstvo rozliateho piva uzavreli v stredu v strednej časti Nemecka časť diaľnice. Pivo sa na diaľnicu dostalo po nehode kamióna, ktorý ho prevážal a v dôsledku kolízie s iným autom narazil do zvodidiel. Následne sa mu roztrhla časť návesu a na diaľnicu sa z neho vylialo dovedna zhruba 30-tisíc fliaš piva, informovala agentúra AP. K nehode došlo v stredu ráno na diaľnici A45, uviedla polícia v meste Friedberg ležiacom severne od Frankfurtu nad Mohanom. Spôsobila ju vodička, ktorá stratila kontrolu nad vozidlom a narazila do zvodidiel. Následne sa prudko stočila nazad na cestu, kde sa ocitla naproti kamiónu s pivom. Kamión v snahe vyhnúť sa kolízii narazil do zvodidiel v strede cesty, ktoré spôsobili, že sa mu roztrhla časť návesu. Na cestu z neho následne popadalo zhruba 1500 prepraviek piva. Na asi 200-metrovom úseku dopravnej komunikácie sa tak ocitlo množstvo roztriešteného skla a spenenej tekutiny, v dôsledku čoho museli cestu uzavrieť. Vodičku auta po nehode previezli do nemocnice na pozorovanie.


Nie je známe, kedy sa súd dostane k povinným percentám slovenskej hudby

Návrh na začatie konania v prípade zákonom stanoveného percenta slovenských pesničiek vo vysielaní rádií podal generálny prokurátor.

BRATISLAVA. Podnetom Generálnej prokuratúry na možný rozpor s ústavou v prípade povinného percentuálneho podielu slovenských pesničiek vo vysielaní rádií sa Ústavný súd (ÚS) SR doposiaľ zaoberal iba na neverejnom zasadnutí pléna, na ktorom rozhodol, že vo veci sa bude ďalej konať. TASR to potvrdila Jana Pľutová z tlačového a informačného odboru ÚS SR. "V merite veci k dnešnému dňu rozhodnuté nebolo a v súčasnosti ani nie je možné určiť, kedy bude predmetný návrh prerokovaný v pléne ústavného súdu," uviedla. Návrh na začatie konania v prípade zákonom stanoveného percenta slovenských pesničiek vo vysielaní rádií a možného rozporu tejto povinnosti s ústavou podal v druhej polovici mája generálny prokurátor Jaromír Čižnár. "Napadnutá právna úprava podľa názoru generálneho prokurátora nerešpektuje viaceré princípy právneho štátu, neprípustným a neodôvodneným spôsobom retroaktívne zasahuje do vlastníckych práv vysielateľov rozhlasovej programovej služby a ich práva na ochranu majetku, ako aj práva na podnikanie, pričom tiež narúša pravidlá hospodárskej súťaže," odôvodnila podanie návrhu na preskúmanie hovorkyňa Generálnej prokuratúry (GP) SR Andrea Predajňová. Podnet na podanie uvedeného návrhu podala generálnemu prokurátorovi Asociácia nezávislých rozhlasových a televíznych staníc. Predajňová pripomenula, že GP sa k návrhu novely zákona vyjadrovala už v procese pripomienkového konania. "Už vtedy sme upozornili predkladateľa na možný rozpor s Ústavou SR," upozornila hovorkyňa. Povinnosť hrať povinný podiel slovenských pesničiek vo vysielaní stanovila rádiám od 1. apríla tohto roku novela zákona o vysielaní a retransmisii. Súkromné rádiá musia podľa tejto legislatívnej úpravy v tomto roku vyčleniť najmenej 20 percent a od roku 2017 najmenej 25 percent vysielacieho času mesačne pre slovenskú tvorbu. V prípade verejnoprávneho rozhlasu to je 30 a potom minimálne 35 percent. Pätinu z povinného podielu musia tvoriť novinky, teda skladby, ktoré vznikli v období posledných piatich rokov. Do stanoveného podielu sa započítavajú iba pesničky, ktoré odznejú v éteri od 6.00 do 24.00 h. Ešte pred účinnosťou zákona požiadali Radu pre vysielanie a retransmisiu (RVR) o výnimku vysielatelia 16 rádií. V desiatich prípadoch RVR žiadosti vyhovela. V šiestich prípadoch išlo o celkovú výnimku, v štyroch prípadoch o čiastočnú, týkajúcu sa podielu nových hudobných diel.


Regulačný úrad schválil nové cenové rozhodnutia

Distribučné spoločnosti majú riešiť všetky prípady s odberateľmi individuálne.

BRATISLAVA. Úrad pre reguláciu sieťových odvetví (ÚRSO) už ukončil cenové konanie pre distribučné spoločnosti, ktorým sa má odstrániť diskriminácia niektorých odberateľov. "Všetci odberatelia dostanú na základe nových cenových rozhodnutí aj nové preddavkové faktúry od svojich dodávateľov. Zároveň budú mať dotknutí odberatelia dostatok času, aby si zoptimalizovali svoju rezervovanú kapacitu i zmluvné vzťahy. Taktiež sme nariadili distribučným spoločnostiam, aby boli pripravené riešiť všetky prípady s odberateľmi aj individuálne,“ informoval hovorca ÚRSO Radoslav Igaz. Úrad zdôraznil, že od 1. januára 2017 nastali niektoré zmeny. Zmenil sa pomer medzi fixnou a variabilnou zložkou poplatkov. "Stále však bolo zabezpečené, že celková výška nákladov na distribúciu sa nezmenila, respektíve poklesla," dodal Igaz. Zmenila sa aj tarifná štruktúra, pričom odberatelia boli dodávateľmi preraďovaní do nových tarifných štruktúr. Tie mali dôslednejšie rešpektovať charakter ich odberu v praxi. "Zmena tarifnej štruktúry bola zrealizovaná, aby sa efektívnejšie vynakladali náklady, ktoré súvisia s rezerváciou kapacity v sústave a jej využívaním," doplnil Igaz. Implementáciou štandardne používaného pomeru fixnej a variabilnej zložky za distribúciu, chcel úrad podľa neho dosiahnuť efektívne využívanie distribučnej sústavy. "V prípade, že rezervovaná kapacita zodpovedá výške odberu, drvivá väčšina obyvateľov pocíti medziročne pokles nákladov za elektrinu a plyn," podotkol Igaz. Zmena štruktúry taríf za dodávku elektrickej energie však vyvolala anomálie najmä u odberateľov, ktorí mali neadekvátne nastavenú, predimenzovanú maximálnu rezervovanú kapacitu. "To sa v budúcnosti musí zmeniť," zdôraznil Igaz. Od začiatku nového roka regulátor evidoval viaceré podnety zo strany odberateľov. Tí sa sťažovali na zvýšené preddavkové platby. Do celej záležitosti vstúpil aj vládny kabinet. "Pristúpili sme preto k prehodnoteniu rozhodnutia tak, aby dostali dotknutí odberatelia dostatok času na optimalizáciu rezervovanej kapacity svojho odberného miesta. Predseda úradu súčasne nariadil kontrolu u tých odberateľov, ktorí boli najviac postihnutí," konštatoval Igaz.


Španielsky pretekár zahynul pri nehode počas kvalifikácie pretekov

MONTMELO. Španielsky motocyklista Aurelio Martinez zahynul po nehode v kvalifikácii vytrvalostných pretekov 24 hodín Catalunya. Podľa agentúry AP do 56-ročného jazdca narazila iná motorka, ktorej zlyhali brzdy. Druhý pretekár stihol zoskočiť a neutrpel zranenia. Martinezovi poskytli traťoví lekári prvú pomoc, následne ho letecky transportovali do nemocnice, kde ho však vyhlásili za mŕtveho.


Trump privítal dohodu medzi Ruskom a Tureckom o odsune Kurdov

WASHINGTON. Americký prezident Donald Trump privítal v stredu dohodu medzi Ruskom a Tureckom o odsune kurdských bojovníkov zo sýrsko-tureckej hranice. Dohodu nazval "veľkým úspechom, informovala agentúra AFP. Trump čelil kritike za to, že neočakávane stiahol americké jednotky zo severu Sýrie, čím pripravil Turecku cestu na začatie ofenzívy proti Kurdom _ americkým spojencom v boji proti teroristickej organizácii Islamský štát. "Veľký úspech na hranici medzi Tureckom a Sýriou. Bezpečnostná zóna je vytvorená! Prímerie sa dodržiava a bojové misie sa skončili. Kurdi sú v bezpečí a veľmi pekne s nami spolupracovali. Zajatí väzni IS (Islamského štátu) sú zaistení," napísal Trump na Twitteri. Zároveň avizoval, že o 17.00 h SELČ bude mať vyhlásenie k tejto veci v Bielom dome. Turecký prezident Recep Tayyip Erdogan po utorňajšej schôdzke so šéfom Kremľa Vladimirom Putinom v čiernomorskom letovisku Soči oznámil, že Turecko a Rusko budú spoločne hliadkovať na severe Sýrie. Na spoločnej tlačovej konferencii Erdogan ďalej uviedol, že kurdské Oddiely ľudovej sebaobrany (YPG) majú ďalších 150 hodín na to, aby opustili zónu, ktorá siaha od tureckej hranice 30 kilometrov do hĺbky sýrskeho územia. "Odpočítavanie sa začne zajtra o 12.00 h (13.00 h SELČ). Po uplynutí 150 hodín Turecko a Rusko začnú spoločné hliadkovanie v oblasti na východ a na západ od operačnej zóny Prameňa mieru," uviedol Erdogan podľa agentúry TASS.


SME 25 ROKOVRok 2006: Pád lietadla prežil jediný vojak

Fico, Slota a Mečiar

Pád antonova

Komentár

Románom k Hedvige

Havária vojenského Antonova 24 je stále najhoršou leteckou nehodou v dejinách samostatného Slovenska.

Výrazom riadený let do terénu sa v leteckom žargóne označujú havárie, pri ktorých mali piloti lietadlo do poslednej chvíle pod kontrolou, leteli bez technickej poruchy a nasmerovali lietadlo do terénnej prekážky. Taký bol aj záver vyšetrovania tragickej havárie lietadla An-24 slovenských ozbrojených síl, pri ktorej 19. januára 2006 zahynulo 42 ľudí. Prežil jediný, vtedy dvadsaťsedemročný nadporučík Martin Farkaš. O štvrť na šesť popoludní odštartovali z kosovskej Prištiny dve lietadlá slovenských ozbrojených síl. Obe boli sovietskej výroby, pochádzali z továrne Antonov. Stroj An-26 bez problémov pristál v Košiciach. Tesne predtým však jeho posádka z výšky pozorovala horiace trosky druhého lietadla. „Letoví dispečeri stratili kontakt s lietadlom o 19.36. Približne v rovnakom čase – krátko po páde lietadla – začali úrady kontaktovať očití svedkovia, ktorí tvrdili, že stroj letel nezvyklo nízko,“ An-24 počas priblíženia ku košickému letisku narazil do sedemsto metrov vysokého kopca Borsos v zalesnenom teréne neďaleko obcí Hejce a Telkibánya. Bolo to zhruba tri kilometre od slovenských hraníc a dvadsať kilometrov od košického letiska. „Letoví dispečeri stratili kontakt s lietadlom o 19.36. Približne v rovnakom čase – krátko po páde lietadla – začali úrady kontaktovať očití svedkovia, ktorí tvrdili, že stroj letel nezvyklo nízko,“ napísala vtedy agentúra TASR v jednej z prvých správ o nešťastí. Agentúrna správa zachytila vtedajšieho moderátora politickej diskusie Sito Daniela Krajcera počas vysielania. "Oznámil som to v rámci živého prenosu," spomína dnes pre SME. "Bolo to zdrvujúce, takéto nešťastia sa predsa len na Slovensku často nestávajú," dodal bývalý moderátor. V živom vysielaní ešte hovoril, že všetci pasažieri lietadla sú pravdepodobne ťažko zranení. To, že realita bola oveľa horšia, sa potvrdilo až neskôr. Keď Antonov narazil do terénu, jeho trosky sa roztrieštili v okruhu dvesto metrov. Uniknuté palivo začalo okamžite horieť. Ešte v ten deň bolo jasné aj to, že jediný vojak, ktorý pád lietadla prežil, z miesta tragédie telefonoval svojej manželke, aby jej oznámil, čo sa stalo. "Chodil okolo horiaceho lietadla, hľadal signál, aby mi mohol zavolať a požiadať o pomoc, potom sa spojenie prerušilo," uviedla vtedy pre TASR Michaela Farkašová. Maďarský minister obrany Ferenc Juhász už deň po nehode oznámil, že slovenské lietadlo sa odchýlilo od vytýčenej letovej trasy o tri kilometre. Veliteľ slovenských vzdušných síl v ten istý deň informoval, že trasu stroj dodržal, no začal klesať priskoro. K nehode prispel aj fakt, že posádka sa napriek tme rozhodla pre vizuálne priblíženie k letisku. Webová stránka Aviation Safety dnes ako pravdepodobnú príčinu letu do terénu uvádza „stratu vertikálnej a horizontálnej orientácie a nedodržanie bezpečnej výšky“. Spomína aj zlé nastavenie rádiovýškomera pri prechode na vizuálne priblíženie k letisku. Vyšetrovací spis je utajený, o jeho odtajnenie sa snaží kontroverzný právnik Ivan Katrinec, ktorý tvrdí, že fotografie z miesta tragédie prezrádzajú, že lietadlo neletelo v štandardnom režime. Za odtajnenie spisu sa prihovoril aj generálny prokurátor Jaromír Čižnár, no rozhodnutie je na ministerstve obrany. V pondelok 23. januára sa na Slovensku začal jednodňový štátny smútok. A 27. januára sa v mestskej hale v Prešove konala oficiálna rozlúčka s obeťami havárie. Halu zaplnilo zhruba šesťtisíc ľudí. Okrem slovenských najvyšších ústavných činiteľov na pohreb prišiel aj vtedajší generálny tajomník NATO Jaap de Hoop Scheffer. V ten istý deň rezignoval minister obrany Juraj Liška. "Určite necítim ako človek zodpovednosť, že by som sa cítil vinným, že by som nespravil všetko pre to, aby naše ozbrojené sily fungovali lepšie. Jednoducho, v čase, keď sa táto tragédia Slovensku prihodila, som bol ministrom obrany," povedal so slzami v očiach minister v prezidentskom paláci. V máji 2007 na mieste tragédie odhalili pamätník, ktorý ročne navštívi zhruba 12 000 ľudí.


Niektorí počuli výbuch, iní streľbu. Zranilo sa vyše 1500 fanúšikov Juventusu

Incident sa stal na námestí Piazza San Carlo.

TURÍN. Viac než 1500 ľudí utrpelo zranenia po tom, ako vypukla panika v Turíne pri verejnom sledovaní sobotňajšieho finále futbalovej Ligy majstrov. Tri osoby vrátane mladého chlapca zostali vo vážnom stave, väčšina vyviazla s ľahšími zraneniami. Incident sa stal na námestí Piazza San Carlo, kde približne 30.000 priaznivcov sledovalo stretnutie v Cardiffe, v ktorom Juventus podľahol Realu Madrid 1:4. Polícia sa nechala počuť, že približne 200 ľudí potrebovalo nemocničnú liečbu. Niektoré zranenia spôsobil aj nekoordinovaný zostup do parkoviska pod námestím. Neveľký priestor nezniesol obrovský nápor davu. Podľa šéfa turínskej polície mohla panika vypuknúť pre odpálenie pyrotechniky. Informovala o tom DPA s odvolaním sa na taliansku agentúra Ansa. "Videl som celé námestie, ako sa pri obrazovke začali presúvať a utekať, všetko v panike. Bežali, padali na zem, kde bolo všade sklo," opisuje reportér agentúry AP Brian Hendrie. Pokračoval, že niektorí počuli menšiu explóziu, iní zase streľbu. "Počul som šesť rôznych verzií," dodal. Ľudia utekali tak rýchlo, že na prázdnom námestí zostali topánky, ktoré tam nechali. "Útek vznikol v panike, museli sme chvíľku počkať, kým zistíme, čo ju spôsobilo," povedal miestny prefekt Renato Saccone. Miestne médiá citovali starší fanúšikov Juventusu, ktorí si myslia, že panika vrátila bolestivé spomienky na nešťastie na Heysel Stadium v roku 1985, kde zomrelo 39, väčšinou talianskych fanúšikov po panike vo finále Európskeho pohára proti Liverpoolu. "Dúfame, že všetci sa uzdravia čoskoro," zareagoval tréner Juventusu Massimiliano Allegri. "Moje myšlienky smerujú k zraneným v noci, ktorá mala byť oslavou," dodal prezident turínskeho klubu Andrea Agnelli. Informoval britský Guardian.


Anticenu Homofób roka získal Danko za výrok o homosexuáloch

Medzi nominovanými boli aj poslanci Kollár a Galko.

BRATISLAVA. Víťazom šiesteho ročníka ankety o anti-cenu Homofób roka sa stal predseda NR SR Andrej Danko za výrok: „Ak sa niekto na základe sexuálnej orientácie vzdá práva reprodukcie, vzdal sa, čo mu príroda a boh dali, pretože ak sa niekto rozhodne pre homosexuálny zväzok, tak nemôže mať právo vychovávať deti.“ Informoval o tom Peter Weisenbacher z Inštitútu ľudských práv. Medzi nominovanými boli kontroverzný kňaz Marián Kuffa, poslanec NR SR Boris Kollár (Sme rodina), poslanec Európskeho parlamentu Branislav Škripek (OĽaNO), ale aj bývalý minister obrany Ľubomír Galko. „Je škandalózne, ak predseda parlamentu verejne šíri takéto nezmysly. Sexuálna orientácia je vrodená charakteristika človeka, a nie voľba, ktorou sa možno niečoho vzdať," cituje tlačová správa Alenu Krempaskú z Inštitútu ľudských práv. "Pán Danko má evidentne veľké medzery vo vzdelaní. Rozhodli sme sa preto spolu s trofejou mu poskytnúť aj našu brožúrku pre stredné školy, kde vysvetľujeme najčastejšie mýty o LGBT ľuďoch,“ píše sa v správe. Podľa Weisenbachera je smutné, že výroky, ktoré sa na základe podnetov verejnosti do ankety dostali, sa presúvajú k tzv. mainstreamovým politikom. "V prípade SNS ide dokonca už o druhé víťazstvo, keďže minulý rok najviac hlasov získal Anton Hrnko. Politici a političky, ktoré o sebe tvrdia, že sú proti extrémizmu v politike, by nemali prispievať k šíreniu nenávisti voči menšinám vo verejnom diskurze," dodal ďalej Weisenbacher, ktorý je i spoluzakladateľom Dúhového Pride. Trofejou pre víťaza je štylizovaný piktogram, zdeformovaná tvár, ktorá v sebe ukrýva aj nápis 4 percentá, teda tradične chápaný podiel neheterosexuálnych osôb v populácii. Organizátori ankety sa ju pokúsia víťazovi odovzdať, no nerátajú s ústretovosťou. "V minulosti sa víťazmi ankety stali poslanec Štefan Kuffa za svoj výrok o topení gejov a Konferencia biskupov s tvrdením, že ľudsko-právni aktivisti sú „aktéri kultúry smrti“, hovorca Aliancie za rodinu Anton Chromík či predseda neonacistov Marian Kotleba. Cenu si však odmietli prevziať," vysvetlili v tlačovej správe. Anketu zorganizovali pri príležitosti Medzinárodného dňa proti homofóbii (IDAHO) mimovládne organizácie Inštitút ľudských práv (IĽP) a Dúhové Slovensko n.z. V ankete svoj hlas odovzdalo viac ako 10-tisíc ľudí. Do hlasovania na webovej stránke ludskeprava.sk/homofob sa mohol zapojiť ktokoľvek, rovnako aj poslať nomináciu.


USA neprijmú späť Američanku z Islamského štátu

Žena sa narodila v Spojených štátoch rodičom z Jemenu.

WASHINGTON. Americká vláda v stredu oznámila, že neumožní prijať späť propagandistku teroristickej organizácie Islamský štát (IS) narodenú v Spojených štátoch, ktorá sa chce vrátiť zo Sýrie domov. Vyhlásila, že táto žena už viac nie je americkou občiankou. Odmietnutie prijať späť 24-ročnú Hodu Muthanovú by mohlo vytvoriť precedens a čeliť právnym následkom, pretože je všeobecne veľmi ťažké prísť o americké občianstvo, poznamenala agentúra AFP. "Hoda Muthanová už nie je občiankou USA a nebude prijatá do Spojených štátov," vyhlásil šéf americkej diplomacie Mike Pompeo. "Nemá právny základ, platný pas USA, právo na cestovný pas ani vízum na cestu do Spojených štátov... Naďalej dôrazne odporúčame všetkým americkým občanom, aby necestovali do Sýrie," varoval. Muthanová sa narodila v Spojených štátoch rodičom z Jemenu, ktorí sa stali naturalizovanými americkými občanmi. Koncom roka 2014, krátko po príchode do Sýrie, Muthanová na Twitteri zverejnila snímku, na ktorej štyri ženy zapálili svoje západné pasy vrátane amerického. Vyzývala na zabíjanie Američanov a velebila IS. Po páde IS však Muthanová, ktorú zadržali Američanmi podporovaní kurdskí bojovníci, v nedávnom rozhovore pre denník The Guardian uviedla, že sa vzdala extrémizmu a chce sa vrátiť domov. Muthanová bola vydatá trikrát za džihádistických bojovníkov a má batoľa-syna. Americký prezident Donald Trump v sobotu Britániu a ostatných európskych spojencov požiadal, aby si prevzali naspäť viac ako 800 militantov Islamského štátu, ktorí boli zajatí v Sýrii, a aby ich postavili pred súd. Trump vyhlásil, že samozvaný kalifát IS v Iraku a Sýrii "sa čoskoro zrúti" a nebolo by "dobrou alternatívou", keby títo zajatci museli byť prepustení. Dodal, že Spojené štáty nechcú sledovať, ako títo bojovníci IS prenikajú do Európy, kam sa podľa očakávaní vrátia.


V Európskej únii klesá výroba cigariet

Najväčším producentom cigariet v EÚ je Nemecko.

BRATISLAVA. V roku 2017 sa v Európskej únii vyrobilo viac ako 487 miliárd cigariet, čo je o 40 miliárd menej ako v roku 2016. Hodnota produkcie v roku 2017 dosiahla približne 4,9 miliardy eur, čo je tiež pokles oproti roku 2016, a to o 1,3 miliardy eur. Výroba cigariet v EÚ v roku 2017 pritom predstavovala viac ako 950 cigariet na obyvateľa EÚ. Vyplýva to z najnovších údajov štatistického úradu Európskej únie Eurostat. S takmer 150 miliardami vyrobených cigariet v roku 2017 bolo Nemecko najväčším výrobcom, čo predstavovalo až 31 percent celkovej produkcie EÚ. Inými slovami, jedna z troch cigariet vyrobených v EÚ pochádza z Nemecka. Poľsko sa umiestnilo v produkcii na druhom mieste (114 miliárd vyrobených cigariet, 23 percent produkcie EÚ) a Rumunsko bolo tretie (70 miliárd, 14 percent). Tieto tri členské štáty produkovali viac ako dve tretiny celkovej výroby cigariet v EÚ. Po nich nasledovalo Grécko a Portugalsko (obe vyrábajú 25 miliárd cigariet, 5 percent celkového objemu EÚ) a Bulharsko (20 miliárd, 4 percentá). Tabakové výrobky sa dajú na Slovensku po novom sledovať prostredníctvom jedinečného identifikátora. Toto opatrenie sa zaviedlo do praxe koncom apríla tohto roka novelou zákona o výrobe, označovaní a predaji tabakových výrobkov. Identifikátor je na balení tabakového výrobku neodstrániteľne vytlačený alebo upevnený, nezmazateľný a nesmie byť žiadnym spôsobom zakrytý alebo prerušený. Umožňuje zistiť informáciu o dovozcovi tabakového výrobku, ak ide o dovoz tabakového výrobku do EÚ, a tiež informáciu o skutočnej trase prepravy tabakového výrobku od výrobcu po prvého maloobchodného predajcu, vrátane všetkých použitých skladov s uvedením dátumu prepravy, miesta určenia, miesta odoslania a príjemcu.


Na Dúhový Pride prišlo okolo 10-tisíc ľudí, Danko podporil pochod Hrdí na rodinu

Pride a Hrdí na rodinu

Fotogaléria Pride

Foto Hrdí na rodinu

Reportáž

Komentár

Podcast

BRATISLAVA. Krátko po tretej hodine sa v sobotu v Bratislave začal Dúhový Pride na Hviezdoslavovom námestí. Akciu otvoril moderátor a spevák Šarkan. Podľa odhadov prišlo na Dúhový Pride okolo osem až desaťtisíc ľudí. Akciu v Bratislave podporilo podľa Šarkana celkovo 35 veľvyslanectiev vrátane Zastúpenia Európskej komisie na Slovensku. Na Pride viali hlavne európske a dúhové vlajky. Jeho účastníci najmä z LGBTI komunity chceli pochodom podporiť rovnosť ľudí bez ohľadu na ich sexuálnu orientáciu alebo rodovú identitu. LGBTI priaznivci vyzvali politikov, aby tému LGBTI nezneužívali vo svojich predvolebných kampaniach. "Vyzývame politikov, aby s tým prestali a začali riešiť reálne problémy, ktoré na Slovensku majú. Najväčším problémom našej komunity je, že tu stále neexistuje žiadna právna ochrana pre páry rovnakého pohlavia a ich rodiny," uviedol organizátor Dúhového Pridu Martin Macko. Hovorí, že do budúcna by chceli s mestom Bratislava nájsť iný spoločný verejný priestor v centre mesta. "Kapacitne nám Hviezdoslavovo námestie nestačí. Nemôžeme si tu dovoliť mnoho iných aktivít, ktoré by sme chceli," povedal Macko. "Každý rok máme aj menšie bezpečnostné opatrenia. Tento rok je nasadených menej policajtov ako v minulosti," informoval Macko. Akcie sa zúčastnil napríklad aj niekdajší poradca prezidenta Andreja Kisku Martin Bútora. "Ako som sa zúčastňoval pochodov za práva sestier a pôrodných asistentiek, prišiel som podporiť aj týchto ľudí," vraví šéf kancelárie Slovenskej komory sestier a pôrodných asistentiek Milan Laurinc. Dodal, že na Duhovom Príde je prvýkrát. "Osoby rovnakej sexuálnej orientácie jednoducho nevidíme," kritizovala situáciu na Slovensku v príhovore na Pride ombudsmanka Mária Patakyová. Od účastníkov pochodu zožala viackrát búrlivý potlesk. Pár minút pred pol piatou začal pochod účastníkov Dúhového Pridu. Pôjdu ulicami Starého mesta. Na Pride sa prizeralo niekoľko účastníkov pochodu Hrdí na rodinu v ich červených tričkách. Dúhový pochod si z vyvýšeného betónového kvetináča snímal aj poslanec Martin Poliacik (PS). Na sebe ma čierne tričko s nápisom: Nobody knows I am lesbian. Na akcii sa nezúčastnila prezidentka Zuzana Čaputová ani premiér Peter Pellegrini (Smer). Nikto z nich neprišiel ani na pochod Hrdí na rodinu. Pár minút po pol tretej sa pred Katedrálou sv. Martina začalo podujatie Hrdí na rodinu. Na námestí pred chrámom sa zišlo niekoľko stoviek ľudí v červených tričkách. Mnohí držali aj slovenské zástavy. Na podujatie prišiel aj šéf parlamentu Andrej Danko (SNS). Vyjadril smútok, že okrem pochodu Dúhový Príde nepodporili 30 veľvyslanci aj toto podujatie. Na námietku, že prišiel na pochod Hrdí na rodinu, hoci je rozvedený, odvetil, že on svoje deti miluje a so svojou exmanželkou má perfektný vzťah. „Som veľmi rád, že v žijem v štáte, kde dnes na jednej strane vyjadrili názory ľudia podporujúci komunitu LGBTI a na druhej strane pochod Hrdí na rodinu. Som presvedčený, že to budú slobodné a demokratické vyjadrenia ľudí, tak, ako sa to patrí na vyspelý, demokratický a právny štát. Slovensko je súčasťou Európskej únie, ale Slovensko ma iný postoj k tomu, čo iné členské štáty Únie alebo veľmoci považujú za prirodzené,“ uviedol Danko. Na podujatie prišiel aj Anton Hrnko zo SNS, líder hnutia Sme rodina Boris Kollár či Milan Uhrík ĽSNS. Pochodom Hrdí na rodinu chcela Aliancia za rodinu verejne vyjadriť, že rodina je skutočne úžasná a výnimočná, lebo sa v nej rodia a najlepšie vychovávajú deti, a inde sa to lepšie nedá. Účastníci sa streli na Rudnayovom námestí, prešli niekoľkými ulicami a vrátili sa späť na námestie, kde sa pokojne rozišli. Podujatie sa skončilo približne o 15:30.


Bučekovi vulgárne nadával majiteľ hokejovej Detvy

Neprofesionálne správanie po zápase v Detve.

DETVA. Majiteľ účastníka najvyššej slovenskej hokejovej súťaže Tipsport ligy HC 07 Detva Róbert Ľupták sa opäť prezentoval v negatívnom svetle. Člen výkonného výboru Slovenského zväzu ľadového hokeja (SZĽH) bol evidentne nespokojný s výkonom rozhodcov v utorňajšom stretnutí Detvy s Nitrou (1:3) v rámci záverečného 55. kola základnej časti súťaže. Hostia po prvej tretine prehrávali 0:1, dvoma gólmi v presilových hrách však v druhej časti stav otočili vo svoj prospech. To sa Ľuptákovi nepozdávalo a svoj názor prezentoval nevyberavým spôsobom pri pozápasovom rozhovore útočníka HK Nitra Samuela Bučeka s prítomnými zástupcami médií. "Keby vám rozhodca nepomohol, tak hráte ko…, vy buzer....," kričal podľa denníka Šport Ľupták na Bučeka. "Ty si borec," uškrnul sa Buček a pokračoval v interview: "Mal som viacero šancí, dokonca aj trestné strieľanie, v ktorom som nastrelil žŕdku. Nevešal som však hlavu a napokon mi to tam padlo..." V tom sa ozval znova Ľupták. "Žiadna super akcia, ale rozhodca! Toto bola hanba hokeja. Ale áno, prvé kluby musia ísť dopredu," dodal. "Ty si hviezda z NHL," skočil po chvíli Bučekovi opäť do reči. To už značne rozladilo i mladého reprezentanta SR a odvetil: "Skúšaš ma? Zalez, ti hovorím!" Keď sa obaja k sebe nebezpečne priblížili, vkročil medzi nich príslušník bezpečnostnej služby. Buček následne odišiel na druhú stranu chodby, kde už nikým nerušený, pokračoval v rozhovore.


Študenti napísali Ficovi list, od premiéra žiadajú splnenie sľubov

Študenti chcú, aby premiér začal riešiť otázku rekonštrukcie vysokoškolských internátov a dotácií bývania študentov.

BRATISLAVA. Študentská rada vysokých škôl poslala otvorený list premiérovi Robertovi Ficovi. Premiéra žiadajú, aby riešil sľub v otázke rekonštrukcie vysokoškolských internátov a dotácií bývania študentov na základe dohody medzi študentmi, rektormi vysokých škôl a samotným premiérom. Agentúru SITA informovala Michaela Miženková zo študentskej rady. „Od obdobia prísľubov a dohôd z decembra 2015 už prešli viac ako dva roky a počas tohto obdobia sme nezaznamenali žiadnu aktivitu, ktorá by nasvedčovala plneniu sľubov," píšu študenti v liste. Študenti v liste tvrdia, že nedostali žiadnu relevantnú odpoveď ani z ministerstiev, ktoré sú za plnenie sľubov zodpovedné. "Dodržanie sľubu považujeme za základný predpoklad budovania dôvery mladých ľudí v politickú reprezentáciu, ktorá, obávame sa, je už aj tak oslabená," píše sa v otvorenom liste. Členovia študentskej rady sa chcú čo najskôr stretnúť s Robertom Ficom. Podľa stanoviska strany Smer, ktoré agentúre SITA sprostredkoval tlačový odbor Úradu vlády, Smer počas minulého volebného obdobia do bodky naplnil dva sociálne balíčky. Opatrenie týkajúce sa rekonštrukcií internátov bolo súčasťou tretieho balíčka, ktorý mal byť realizovaný po parlamentných voľbách. Tie však rozhodli, že na Slovensku vznikla koaličná vláda, pričom rezort školstva už nepatrí pod gesciu strany Smer. Tá má napriek tomu záujem situáciu riešiť, ale možné to je len po dohode s koaličnými partnermi. Ministerstvo školstva predložilo požiadavku na zvýšenie rozpočtu na rekonštrukciu vysokoškolských internátov na tento rok, a to na 20 miliónov eur. Rovnako v tejto súvislosti požadovalo zvýšiť finančné prostriedky na vysoké školstvo o 15 miliónov eur aj v roku 2017. V oboch prípadoch sa tak nestalo. Ako sa píše v stanovisku ministerstva školstva, ktoré agentúre SITA zaslalo tlačové oddelenie rezortu, ministerka školstva sa stretla aj so zástupcami Študentskej rady vysokých škôl. Tí jej tlmočili svoje požiadavky v oblasti vysokoškolských internátov a touto požiadavkou sa bude v rámci svojich priorít zaoberať. V rokoch 2015 - 2017 boli na základe požiadaviek verejných vysokých škôl a možností štátneho rozpočtu na rekonštrukciu Študentských domovov verejných vysokých škôl poskytnuté kapitálové dotácie vo výške 2,5 milióna eur. Stav v jednotlivých študentských domovoch nie je rovnaký. Vysoké školy ich rekonštruujú postupne a z rôznych zdrojov. Rektori univerzít môžu svoje požiadavky na rekonštrukciu študentského domova uplatniť v rámci štandardnej požiadavky na kapitálové výdavky, v ktorej si sami určia ich prioritu. Niektoré vysoké školy však majú možnosť obnovy infraštruktúry aj cez štrukturálne fondy. V prípade havárie študentského domova rezort školstva poskytuje v rámci svojich možností dotáciu na zamedzenie vzniku ďalších škôd a odstránenie vzniknutých havárií.


OSN zníži rozpočet svojich mierových misií po celom svete

NEW YORK. Organizácia Spojených národov zredukuje svoj rozpočet pre 16 mierových misií po celom svete o približne 600 miliónov dolárov (572 mil. eur). Potvrdili to v stredu diplomati OSN pre tlačovú agentúru DPA. Plánovanými úsporami sa rozpočet mierových misií zníži z doterajších 7,9 miliardy dolárov na zhruba 7,3 miliardy dolárov (6,4 mld. eur). Modré prilby v súčasnosti pôsobia najmä v Afrike a na Blízkom východe, no tiež na Haiti, Cypre a v Kosove. Generálny tajomník OSN António Guterres hovoril o plánovaných škrtoch v stredu okrem iného s americkým ministrom zahraničných vecí Rexom Tillersonom, ako to potvrdil hovorca OSN Stéphane Dujarric. Počas svojej niekoľkodňovej návštevy Washingtonu sa Guterres v rovnaký deň stretol aj s predsedom Snemovne reprezentantov USA Paulom Ryanom, aby s ním prebral príspevok Spojených štátov do rozpočtu svetovej organizácie. Veľvyslankyňa USA pri OSN Nikki Haleyová na híringoch v Snemovni reprezentantov povedala, že 25-percentný podiel Spojených štátov na rozpočte mierových operácií OSN namiesto doterajších 28,5 percenta bude pre svetovú organizáciu "udržateľný". Valné zhromaždenie OSN by malo o tomto rozpočte na najbližší rok hlasovať do konca týždňa. Americký prezident Donald Trump označil výšku príspevkov svojej krajiny za "nespravodlivú" a predložil návrh amerického rozpočtu, ktorý predpokladá výrazné škrty.


Odborníci varujú pred spájaním tragédie s očkovaním

Počas víkendu zomrelo na strednom Slovensku dieťa.

BRATISLAVA. Spájanie smrti dieťaťa, ktoré počas víkendu zomrelo na strednom Slovensku, s očkovaním je podľa odborníkov predčasné a neodôvodnené. Výbor Slovenskej epidemiologickej a vakcinologickej spoločnosti (SEVS) Slovenskej lekárskej spoločnosti preto vyzýva rodičov, aby nepodliehali panike a dávali svoje deti očkovať. Príčina úmrtia zatiaľ nie je známa. "Podľa našich zistení dieťa dostalo dva dni pred úmrtím druhú dávku povinného očkovania, nasledujúci deň po očkovaní malo zvýšenú teplotu 37 stupňov. Prvú dávku očkovania znášalo bez akýchkoľvek vedľajších reakcií," píše sa v stanovisku SEVS. Pripomína, že očkovanie ochráni ich deti pred vážnymi chorobami, ktoré neraz zanechávajú vážne trvalé následky a môžu byť aj príčinou úmrtia. Výbor SEVS tvoria odborníci z regionálnych úradov verejného zdravotníctva, akademickej obce, nemocníc, ako aj hlavná odborníčka ministerstva zdravotníctva pre epidemiológiu. Všetko o očkovaní sa dozviete na ockovanie.sme.sk. Päťmesačné dievčatko zomrelo v nedeľu ráno v rodine v Modrom Kameni v okrese Veľký Krtíš. Polícia začala vo veci trestné stíhanie pre usmrtenie. Privolaná lekárka nariadila pitvu.


Správna rada UniCredit má nového prezidenta

MILÁNO. Úradujúci prezident dozornej rady talianskej banky UniCredit Cesare Bisoni sa oficiálne stane jej novým predsedom. Miesto prevezme po zosnulom prezidentovi správnej rady a bývalom ministrovi hospodárstva Fabriziovi Saccomannim. Vo funkcii bude do konca mandátu správnej rady v apríli 2021. "Ďakujem správnej rade za dôveru v ťažkej etape po Saccomannisovom úmrtí. Všetkými silami budem pokračovať v ceste k posilneniu tejto veľkej banky," cituje z Bisoniho vyhlásenia agentúra APA. Saccomanni bol v apríli minulého roka zvolený za prezidenta správnej rady v rámci balíka opatrení zameraného na zlepšenie spôsobu riadenia UniCredit.


Hurikán Dorian zosilnel, v pondelok zasiahne Floridu

Hurikán Dorian zosilnel a preradili do druhej z piatich kategórií.

MIAMI. Hurikán Dorian, ktorý smeruje k pobrežiu amerického štátu Florida, zosilnel a preradili ho do druhej z piatich kategórií. Tlačová agentúra AP to uviedla v piatok s odvolaním sa na údaje amerického Národného centra pre hurikány (NHC) so sídlom v Miami. Dorian sa presúval tento týždeň popri Portoriku a očakáva sa, že východné pobrežie Floridy zasiahne v pondelok večer miestneho času. Počas víkendu by mal ďalej naberať na sile. Podľa najnovšieho oznamu NHC z piatka 05.00 h SELČ dosiahla najvyššia ustálená rýchlosť vetra 165 kilometrov za hodinu, čo zodpovedá uvedenej kategórii podľa Saffirovej-Simpsonovej škály. Tzv. oko hurikánu sa nachádzalo niekoľko stoviek kilometrov východne od súostrovia Bahamy. Hoci NHC zatiaľ neeviduje výstrahy pre pobrežné oblasti, mnohí obyvatelia Floridy podľa AP pociťujú "bezmocnosť" po tom, ako americký prezident Donald Trump vo svojom tvíte zo štvrtkového večera varoval, že z Doriana môže byť po zosilnení "absolútna príšera". Nie je pritom jasné, kde presne tento hurikán udrie na pevninu. Meteorológovia uviedli, že to môže byť kdekoľvek medzi súostrovím Florida Keys a južným okrajom štátu Georgia. Vzhľadom na túto neistotu americké úrady zatiaľ nenariadili nijaké evakuácie. Na väčšine územia Floridy sa medzitým míňajú z obchodov zásoby balenej vody a vytvárajú sa rady pri čerpacích staniciach. Floridský guvernér Ron DeSantis vyhlásil stav ohrozenia, čo umožňuje posilnenie dodávok paliva. K podobnému kroku pristúpila aj susedná Georgia.


Putin je ochotný rokovať s novým ukrajinským prezidentom

Zelenskyj by chcel účasť aj od lídrov USA, Británie, Francúzska a Nemecka.

MOSKVA. Ruský prezident Vladimir Putin je podľa vlastných slov ochotný rokovať s novým ukrajinským prezidentom s cieľom ukončiť krvavý konflikt na východe Ukrajiny. Putin vo štvrtok reagoval na návrh Volodymyra Zelenského sadnúť si za rokovací stôl za účasti lídrov USA, Británie, Francúzska a Nemecka. Ako povedal, je otvorený tejto myšlienke. Dodal však, že je nepravdepodobné, že by sa rokovania konali skôr, ako si Ukrajinci neskôr počas mesiaca zvolia nový parlament. Nové rokovania majú nadviazať na mierové rozhovory z rokov 2014 a 2015 v Minsku, kde ukrajinskí predstavitelia diskutovali s lídrami separatistov za účasti sprostredkovateľov z Ruska, Francúzska a Nemecka. Zelenskyj by chcel, aby sa na nových rokovaniach zúčastnil aj americký prezident Donald Trump, britská premiérka Theresa Mayová, nemecká kancelárka Angela Merkelová a francúzsky prezident Emmanuel Macron. Zelenskyj, ktorý sa ujal funkcie v máji, prisľúbil ukončiť separatistický konflikt na východe Ukrajiny, ktorý si od roku 2014 vyžiadal už viac než 13-tisíc ľudských životov.


Staré Mesto zvažuje úver na opravy

Bratislavské Staré Mesto zvažuje čerpanie úveru, chceli by rekonštruovať cesty a chodníky.

BRATISLAVA. Bratislavské Staré Mesto zvažuje čerpanie úveru na rozsiahlejšie rekonštrukcie ciest a chodníkov vo svojej správe. Výška úveru by mala byť štyri milióny eur so splatnosťou desať rokov. Tým by miestna samospráva dokázala financovať kompletnú obnovu komunikácií počas najbližších dvoch rokov, čím by zároveň ušetrila peniaze na čiastkové alebo lokálne opravy. Vyplýva to z návrhu, ktorý predkladá miestny úrad na budúcotýždňové rokovanie (20.9.) staromestského miestneho zastupiteľstva. Návrh už odporučila aj miestna rada. TASR o tom dnes informovala Nora Remiárová zo staromestského miestneho úradu. Mestská časť má v správe viac ako 64,5 kilometra komunikácií. Podľa ich aktuálneho stavu by pritom podľa Remiárovej potrebovala viac ako 23 miliónov eur, aby mohla zrekonštruovať všetky chodníky, cesty a schody. Zo zvýšenia dane z nehnuteľnosti by mohla samospráva získať zhruba 400 000 eur ročne, tieto peniaze chce použiť výlučne na úpravu verejných priestranstiev a opravu chodníkov a ciest. "Ak by sme každý rok zrekonštruovali cesty a chodníky len za 400 000, trvalo by viac ako 58 rokov, kým by sme opravili aj poslednú ulicu. Preto navrhujeme riešiť väčšiu časť ciest a chodníkov v najbližších dvoch rokoch z úveru, ktorý by mestská časť získala za veľmi výhodných úverových podmienok," obhajuje návrh starosta Starého Mesta Radoslav Števčík. Prípadným úverom by tak podľa vedenia mestskej časti mohla samospráva kompletne zrekonštruovať toľko ciest a chodníkov, koľko by za normálnych okolností opravila za desať rokov. "Prakticky 30 rokov sa cesty a chodníky v Starom Meste len plátali. Som presvedčený, že to Staromešťanom dlžíme," myslí si Števčík. Zároveň verí, že poslanci na najbližšom rokovaní tento návrh podporia.


Křetínský a Tkáč chcú prevziať nemecký koncern Metro

GRÜNWALD/DÜSSELDORF.  Daniel Křetínský a Patrik Tkáč chcú prevziať nemecký obchodný koncern Metro. Holding EP Global Commerce (EPGC), ktorý patrí Křetínskému (53 %) a Tkáčovi (47 %) a sídli v Grünwalde pri Mníchove, predložil v piatok (21. 6.) večer ponuku na kompletné prevzatie koncernu Metro. Metro, ktoré sa už dlhšie nachádza v kríze, zamestnáva okolo 146.000 ľudí. Holding EP uviedol, že neplánuje Metro radikálne reštrukturalizovať. "Nemáme v úmysle zatvárať v súčasnosti existujúce obchody Metra v Nemecku alebo na iných kľúčových trhoch Metro Group ani vo veľkom rušiť pracovné miesta," uvádza sa v ponuke. Takisto by sa nemali rušiť existujúce podnikové dohody ani tarifné dohody v Nemecku. Podľa internetovej stránky Metro AG aktuálne patrí EP 10,91 % koncernu. Prostredníctvom nákupov akcií a opcií si EP už zabezpečil prístup k viac než 30 % akcií. Cieľom ponuky je zabezpečiť EP Global Commmerce prevzatie plnej prevádzkovej kontroly nad koncernom. EP ponúka za kmeňovú akciu Metro AG 16 eur a za prioritnú akciu 13,800 eura. Ponuka hodnotí koncern celkovo na 5,8 miliardy eur. EP má podľa vlastných slov "plnú podporu hlavného akcionára spoločnosti Haniel", ktorá vlastní 15,2 % Metro AG. Nemecký koncern uviedol, že predstavenstvo a dozorná rada ponuku pozorne preskúmajú a po predložení pokladov k nej zaujmú stanovisko. Akcionárom odporučil, aby pred zverejnením tohto stanoviska nepredávali svoje akcie EP ani osobám, ktoré konajú v mene holdingu. Okrem Franz Haniel & Cie GmbH sú ďalšími veľkými akcionármi Metra Meridian Stiftung (14,19 %), Beisheim Holding (6,59 %) a Ceconomy (6,39 %). "Veľmi si ceníme angažovanosť všetkých zamestnancov Metra. Už majú za sebou veľké zmeny a v týchto ťažkých časoch robia pozoruhodnú prácu. Zaslúžia si však najlepšiu dlhodobú stratégiu a budú profitovať zo zotavenia a dlhodobého rastu Metra," uviedol Křetínský.


Viacero vysokých škôl upúšťa od výberu uchádzačov na štúdium

BRATISLAVA. Viaceré vysoké školy s ohľadom na demografický vývoj prakticky upúšťajú od výberu uchádzačov a od overovania ich predpokladov na vysokoškolské štúdium. Počas prvých dvoch rokov štúdia bakalárskych študijných programov takmer tretina študentov zanechá štúdium alebo ich z neho vylúčia. Neúspešné štúdium pritom nie je indikátor kvality. Vysoká neúspešnosť však indikuje nedostatočné informácie pre výber vhodného študijného programu, nedostatočnú orientáciu na potreby študenta a nedostatočné podporné nástroje na prekonanie problémov študenta počas štúdia. Vyplýva to z výročnej správy o stave vysokého školstva za rok 2015, ktorú predkladá ministerstvo školstva na rokovanie vlády. Prijímanie uchádzačov, ktorí nemajú predpoklady na riadne skončenie štúdia, znamená podľa ministerstva neefektívne vynakladanie zdrojov a plytvanie ľudským potenciálom, a to aj samotných študentov. V súčasnosti však absentujú podrobnejšie údaje o dôvodoch, pre ktoré študenti zanechávajú štúdium, respektíve ich z neho vylúčia. Nie je teda možné vyhodnotiť vplyv účelového štúdia s ohľadom na sociálne postavenie študenta, a podiel iných dôvodov, ako napríklad ekonomické dôvody, nezvládanie štúdia či nesprávny výber študijného programu. Ministerstvo tiež v materiáli uvádza, že niektoré skupiny obyvateľov s ohľadom na svoje rodinné zázemie či na ich špecifickú potrebu môžu mať ťažší prístup k vysokoškolskému vzdelávaniu. To následne ovplyvňuje aj ich pracovné uplatnenie sa na trhu práce. Ministerstvo tak tvrdí, že je dôležité pokračovať v mapovaní tejto oblasti a odstraňovaní bariér v prístupe k vysokoškolskému vzdelávaniu. Rezort školstva uvádza, že v roku 2015 nastalo niekoľko podstatných úprav systému inštitucionálneho financovania verejných vysokých škôl. Z hľadiska publikačnej činnosti znížili dotáciu na jednu monografiu. Na druhej strane zvýšili podporu článkov v časopisoch evidovaných v databázach Web of Science a Scopus. Podľa ministerstva je to prvý krok k ďalším zmenám, ktoré by mali znížiť motiváciu na publikovanie pre publikovanie. Ďalším krokom je nájsť mechanizmus podpory, ktorý bude zohľadňovať odborové špecifiká a relevantnosť publikačných výstupov. Okrem toho osobitne zaviedli podporu na zohľadňovanie výskumnej činnosti vysokých škôl pre súkromný sektor. Cieľom je podpora aktivity vysokých škôl v spolupráci so súkromným sektorom, teda otvorenie vysokoškolského sektora. Pri financovaní vzdelávania však podstatnejšie zmeny nenastali. Čiastočné zvýšenie dotácie na jedného študenta spôsobil najmä pokles počtu študentov a absolventov. Rezort ďalej uvádza, že v ďalších politikách ministerstva treba zohľadniť témy ako uplatniteľnosť absolventov či úloha vysokých škôl pre formovanie občianskej spoločnosti. "Ani v roku 2015 neboli na vládnej úrovni schválené strategicko-koncepčné dokumenty špecificky orientované na oblasť vysokého školstva ako celok, pokračovala diskusia o možných riešeniach niektorých problémov vzdelávacieho sektora, pričom diskusia obvykle skončila na otázke disponibilných zdrojov k existujúcej kapacite sektora." uvádza tiež ministerstvo školstva vo výročnej správe.


Veľká koralová bariéra má hodnotu 38 miliárd eur

Od útesu je v Austrálii závislých viac ako 64-tisíc pracovných miest.

SYDNEY. Veľká koralová bariéra, najväčšia sústava koralových útesov a ostrovčekov na zemeguli nachádzajúca sa pri severovýchodnom pobreží austrálskeho štátu Queensland, má hodnotu 56 miliárd austrálskych dolárov (38 miliárd eur). Uvádza sa to v pondelok zverejnenej štúdii, ktorú si dala od spoločnosti Deloitte Access Economics vypracovať Nadácia Veľkej koralovej bariéry (GBRF). Autori štúdie podľa agentúry DPA varujú pred obrovskými ekonomickými dopadmi v prípade zničenia tohto prírodného výtvoru. Od útesu je v Austrálii závislých viac ako 64-tisíc pracovných miest najmä v cestovnom ruchu. Veľká koralová bariéra je tak "väčší zamestnávateľ než mnoho iných známych austrálskych firiem, napríklad (aerolínie) Qantas", povedal riaditeľ GBRF Steve Sargent. Koralová bariéra je s rozlohou viac ako 344-tisíc štvorcových kilometrov väčšia ako Taliansko. Je dlhá vyše 2300 kilometrov a široká od dvoch do 150 kilometrov. Niekoľko rokov ju však devastuje predovšetkým blednutie koralov. Zapísaná je aj na zozname prírodného dedičstva UNESCO.


Tillerson sa stretol s Lavrovom, o sankciách voči Rusku nerokovali

Agentúra Bloomberg označila stretnutie oboch šéfov diplomacií za trápne.

BONN. Nový šéf americkej diplomacie Rex Tillerson potvrdil ochotu prezidenta USA Donalda Trumpa vyriešiť problémy vo vzťahoch s Moskvou. Uviedol to vo štvrtok šéf ruskej diplomacie Sergej Lavrov, ktorý s Tillersonom po prvý raz rokoval v nemeckom Bonne. Agentúra Bloomberg však označila schôdzku za trápnu. "Diskutovali sme o situácii v bilaterálnych vzťahoch, ktoré vážne narušila Obamova administratíva," povedal Lavrov. Tillerson však podľa neho potvrdil ochotu Trumpa prekonať toto obdobie. O sankciách voči Rusku sa na schôdzke nehovorilo, dodal šéf ruskej diplomacie, ktorého citovala agentúra TASS. Ako informovala agentúra AP, Tillerson po schôdzke s Lavrovom vyhlásil, že Rusko musí dodržiavať minské dohody z roku 2015, ktorých cieľom je ukončenie konfliktu na Ukrajine. Zároveň však dodal, že Spojené štáty budú hľadať s Ruskom spôsoby praktickej spolupráce, "ktorá bude prínosom pre americký národ". Agentúra Bloomberg konštatovala, že stretnutie oboch šéfov diplomacií bolo trápne. Podľa nej protokol predpisuje, aby si dvojica podala ruky, vymenila známe frázy pred cvakajúcimi fotoaparátmi a možno aj odpovedala na otázky novinárov predtým, než začne rozhovor za zatvorenými dverami. Úvodné slovo mal Sergej Lavrov. Okrem iného povedal: "Pán minister zahraničných vecí, ďakujem vám za túto príležitosť mať s vami prvý kontakt po tom, čo ste sa ujali funkcie, a rád by som vám opäť k tomu pogratuloval." Lavrov odpovedal aj na otázku jedného z prítomných novinárov, či je Moskva znepokojená "turbulenciami" vo Washingtone (ohľadne demisie poradcu Bieleho domu pre národnú bezpečnosť Michaela Flynna pre jeho kontakty s ruskou vládou) a či to ovplyvní rusko-americké vzťahy. "Mali by ste vedieť, že my nezasahujeme do vnútorných záležitostí iných krajín," odpovedal Lavrov. A potom už veci nabrali iný smer, píše Bloomberg. Keď začal hovoriť Tillerson, novinári dostali signál, aby opustili miestnosť. Táto epizóda Lavrova nahnevala a otvorene sa pýtal, prečo americkí poradcovia vypudili ruských a amerických novinárov z miestnosti bez toho, aby si mohli vypočuť zvyšok Tillersonovej úvodnej reči. Podľa agentúry TASS stihol Tillerson povedať len "Ďakujem, pán Lavrov, tiež vás rád vidím", potom ho jeho poradcovia prerušili a požiadali novinárov, aby opustili priestory. Prvá schôdzka medzi Lavrovom a Tillersonom sa konala v rámci dvojdňového stretnutia ministrov zahraničných vecí krajín skupiny G20 v Bonne, ktoré sa začalo vo štvrtok.


Český multižánrový festival Colours of Ostrava sa koná už osemnásty raz (foto)

OSTRAVA. Colours of Ostrava je multižánrový medzinárodný hudobný festival, ktorý sa každoročne od roku 2002 koná v Ostrave, od roku 2012 v prostredí Dolních Vítkovic, bývalom areáli hút, baní a železiarní. Program festivalu prebieha v Dolných Vítkoviciach na 24 otvorených aj krytých scénach. Už prvý kontakt s festivalom je nezvyčajný, koncertné pódiá sú rozmiestnené medzi storočnými aj staršími objektmi bývalého priemyselného areálu Bane Hlubina, koksovne a vysokých pecí Vítkovických železiarní. Výstavba prvej koksovej vysokej pece v Rakúsko-Uhorsku sa začala už v roku1831. Areál je dnes unikátnou industriálnou pamiatkou a symbolom Ostravy. Festivalové publikum hlasne privítalo britského gospelovobluesovosoulového speváka menom Rag'n'Bone Man. Fanúšikov potešil aj český interpret Dan Bárta či skupina Kryštof.


Holandsko nazval Sodomou a Gomorou, kazateľ má zákaz vstupu do krajiny

Kazateľ má pre svoje výroky zákaz vstúpiť do viacerých krajín.

BRUSEL, AMSTERDAM. Holandské úrady vo štvrtok opätovne potvrdili, že nepovolia vstup na územie krajiny americkému homofóbnemu kresťanskému kazateľovi Stevenovi Andersonovi. Ten mal koncom mája vystúpiť na verejnom podujatí v Amsterdame, uviedol spravodajský server DutchNews.nl. Proti Andersonovmu vstupu do krajiny protestovala organizácia pre práva homosexuálov COC, poslanci z väčšiny politických strán a tiež starostka Amsterdamu Femke Halsemová. Na vládu sa obrátili s výzvou, aby zabránila vstupu Andersona do krajiny po tom, ako tento homofóbny kazateľ z Arizony, ktorý popiera udalosti spojené s holokaustom, oznámil svoj plán vystúpiť spolu s ďalšími kresťanskými kazateľmi 23. mája na podujatí v Amsterdame. Štátny tajomník holandského ministerstva spravodlivosti Mark Harbers v stredu oznámil, že budú prijaté potrebné opatrenia na zastavenie Andersona na hraniciach krajiny, nešpecifikoval však detaily tohto rozhodnutia. "V demokratickom štáte, akým je ten náš, nie je miesto pre diskrimináciu, podnecovanie k nenávisti alebo neznášanlivosti či násiliu voči inej skupine," doplnil Harbers v správe pre médiá. Holandská televízna stanica NOS skontaktovala v tejto súvislosti Andersona, ktorý neváhal uviesť, že Holandsko sa uberá cestou "Sodomy a Gomory". V rozhovore pre NOS spresnil, že nikto mu oficiálne nepovedal, že má zakázaný vstup do krajiny, ktorú chce navštíviť, aby "bojoval o spásu duší", a dodal, že o tomto zákaze sa dopočul iba sprostredkovane cez tretie osoby. "Je to vaša strata," odkázal Anderson obyvateľom Holandska v krátkom videoklipe. "Ak budete pokračovať touto cestou, aby ste sa stali Sodomou a Gomorou, skončíte tak, ako skončili Sodoma a Gomora," dodal. DutchNews upozornil, že Anderson má pre výroky, že homosexuáli by mali byť zabití, zakázaný vstup do viacerých krajín vrátane Británie, Juhoafrickej republiky či Botswany. Anderson v roku 2016 označil smrť 50 ľudí pri útoku na gejský bar v Orlande na Floride za "dobrú správu" a dodal, že "v tomto svete je o 50 menej pedofilov". Kontroverzný duchovný má zákaz vstupu aj na územie Izraela, za čím stojí Izraelské informačné centrum CIDI, ktoré upozornilo na skutočnosť, že Anderson spochybnil, či vôbec došlo k holokaustu - systematickému a premyslenému vyvražďovaniu Židov v nemeckých koncentračných táboroch.


Obvinení Rusko a Černák sa priamo stretnú pred vyšetrovateľom

Vyšetrovateľ naplánoval konfrontácie medzi obvinenými.

BRATISLAVA. V prípade obvineného Pavla Ruska naplánoval policajný vyšetrovateľ ďalšie úkony, medzi nimi aj konfrontáciu medzi exministrom a obvineným bosom Mikulášom Černákom. Pre TASR to uviedol obhajca obvineného Pavla Ruska Marek Para. "Momentálne vyšetrovateľ naplánoval vykonanie ďalších procesných úkonov, konkrétne výsluchy svedkov, ktoré budú prebiehať tak v Bratislave, ako aj mimo Bratislavy. Zároveň naplánoval konfrontácie medzi obvinenými," povedal Para pre TASR. Doplnil, že polícia plánuje vypočuť ešte "štyroch alebo piatich svedkov" a konfrontácie "medzi všetkými obvinenými". Konfrontácia je procesný úkon, keď policajt umiestni osoby "tvárou v tvár" a kladie im otázky s cieľom odstrániť rozpory v ich výpovediach. Bývalý minister hospodárstva Pavol Rusko je obvinený, že si v roku 1997 v podsvetí objednal vraždu svojej vtedajšej spoločníčky Sylvie Volzovej. Okrem iných mal proti nemu vypovedať práve bývalý šéf banskobystrického podsvetia Mikuláš Černáka, ktorý si už za iné vraždy odpykáva doživotný trest. Okrem Pavla Ruska čelia obvineniu v tejto veci aj Miloš K., Róbert L. alias Kýbel a Mikuláš Černák. Krajský súd v Bratislave prepustil obvineného Ruska na slobodu dňa 21. novembra minulého roka. Zároveň mu však uložil povinnosť podrobiť sa dohľadu probačného a mediačného úradníka, nosiť elektronický náramok či zákaz vycestovať do zahraničia.


Žilina privíta Michalovce a Trnava vyzve Senicu, Slovnaft Cup dospel do semifinále

BRATISLAVA. Jubilejný 50. ročník futbalového Slovenského pohára - Slovnaft Cupu 2018/2019 dospel do semifinálovej fázy. V utorok a v stredu sa budú hrať prvé zápasy, najprv Žilina privíta Michalovce a následne majstrovská Trnava hostí Senicu. Odvety sú na programe 16. a 17. apríla. Žilina cez víkend remizovala v Ružomberku 1:1, keď o víťazstvo prišla v nadstavenom čase po vlastnom góle Martina Králika. Vo Fortuna lige je stále druhá, s priepastnou 16-bodovou stratou na Slovan Bratislava. Michalovce doma zdolali nováčika zo Serede a dosiahli tak okrúhle desiate ligové víťazstvo v tejto sezóne. Upevnili si piatu priečku v tabuľke a zároveň stiahli náskok štvrtého Ružomberka na tri body. Utorok 2. apríla: Streda 3. apríla: Odvety sú na programe 16./17. apríla. Trnava doma padla so Zlatými Moravcami 0:1 a Senica rovnako doma uhrala bezgólovú remízu s Podbrezovou, čo bol jej prvý bod na jar. Žilina a Michalovce sa v priebehu niekoľkých týždňov v lige aj v pohári stretnú až štyrikrát. Prvý zápas 16. marca v lige Žilina zvládla excelentne a vyhrala 4:0. Teraz bude na rade Slovnaft Cup a 27. apríla sa Žilina opäť v lige predstaví na Zemplíne. "Začíname doma, kde si budeme chcieť vybudovať základ pre postup a dobrú východiskovú pozíciu do odvety. Ak chceme postúpiť, musíme byť v dvojzápase lepší a s týmto pôjdeme aj do semifinále. Urobíme maximum, aby sme postúpili do májového finále," citoval oficiálny web Žiliny trénera MŠK Jaroslava Kentoša. "Zaujímavé je, že so Žilinou sa stretneme štyrikrát v priebehu niekoľkých týždňov. Keď chceme ísť ďalej, musíme byť v dvojzápase úspešnejší. Bude to náročný súper, ale určite nehodláme dopredu zhodiť zbrane. O finále a ďalší klubový úspech sa rozhodne pobijeme. Pohárová matematika hovorí, že je výhodou začínať u súpera, ale až samotné zápasy ukážu, či to naozaj tak aj bude. Môže to byť trošku naša výhoda, lebo v odvete nastúpime doma, kde sme silní, ale najprv budeme musieť zvládnuť úvodný zápas," citoval klubový web MFK Antona Šoltisa. Trnava začne boj o finále na svojom štadióne. "Šance sú 50 na 50, ako pred každým pohárovým stretnutím. Chceme zabojovať o finále," povedal pre oficiálny web Trnavy jej generálny manažér Marián Černý. "Nie sme v pozícii favorita, je ním Trnava. Pokúsime sa hrať najlepšie, ako vieme a uvidí sa, ako to dopadne. Náš tím hrá v pohári veľmi dobre. Hráči snívajú o postupe do finále, verím, že sa nám to podarí," citoval web SFZ technického riaditeľa Senice Maurizia Preziosiho. Zápasy semifinále sa hrajú už na dve víťazstvá. O postupujúcom družstve v stretnutiach semifinále SP rozhoduje: 1. vyšší počet bodov získaných z oboch stretnutí, 2. lepší gólový rozdiel z oboch stretnutí, 3. vyšší počet dosiahnutých gólov na ihrisku súpera, 4. kopy na bránu zo značky pokutového kopu v zmysle PF (nepredlžuje sa). "Ak sa o postupujúcom nerozhodne v riadnom hracom čase vzájomných stretnutí, nasleduje hneď rozstrel zo značky pokutového kopu, nepredlžuje sa," potvrdil po semifinálovom žrebe vedúci oddelenia riadenia súťaží SFZ Miroslav Richtárik. Finále sa bude hrať 1. mája na štadióne v Nitre.


Pápež sa v Írsku stretol s obeťami zneužívania, časť je sklamaná

Ľudia, ktorí zažili sexuálne zneužívanie kňazmi, vyjadrili vážne sklamanie z úvodného prejavu Františka.

DUBLIN. Pápež František sa v prvý deň svojej návštevy v Írsku stretol s ôsmimi obeťami zneužívania kňazmi alebo zamestnancami cirkevných inštitúcií. Vatikánsky hovorca Greg Burke podľa agentúry AP spresnil, že pápežovo stretnutie s obeťami zneužívania trvalo asi 90 minút a uskutočnilo sa v sobotu večer. V skupine obetí bola aj Marie Collinsová, ktorá bola v detstve zneužívaná duchovným a svojho času bola členkou pápežovho poradného orgánu - komisie, ktorá má pomôcť v boji proti zneužívaniu detí v rámci katolíckej cirkvi. Collinsová sa však vlani členstva v komisii vzdala. Tento svoj krok zdôvodnila frustráciou z neochoty niektorých členov Rímskej kúrie spolupracovať pri vyšetrovaní prípadov pohlavného zneužívania maloletých duchovnými. Vatikán vtedy obvinila z "neakceptovateľnej" a "ničivej" byrokracie, ktorá podľa jej slov komisii znemožnila prácu. Od svojho odstúpenia Collinsová vystupuje ako veľká kritička Vatikánu a príležitostne aj pápeža. Pápež František pricestoval do Dublinu v sobotu, aby sa zúčastnil na vyvrcholení Svetového stretnutia rodín, ktoré sa tento týždeň koná v Írsku. Počas návštevy sa však opakovane vyjadril aj k závažnému problému katolíckej cirkvi, ktorým je zneužívanie maloletých duchovnými. Pápež v sobotu po prílete do Írska vyjadril pobúrenie nad zlyhaniami cirkevných orgánov. Tie sa podľa neho nedostatočne zaoberali "odpudivými zločinmi" kňazov, ktorí znásilňovali a sexuálne obťažovali deti. Írsky premiér Leo Varadkar vo svojom príhovore naliehal na pápeža, aby využil svoje "úrad a vplyv" a zasadil sa za to, aby obete sexuálneho zneužívania kňazmi na celom svete dosiahli "spravodlivosť, pravdu a uzdravenie". Varadkar uznal, že katolícka cirkev poskytla generáciám írskych katolíkov vzdelanie a zdravotnú starostlivosť, akého sa im od írskej vlády nedostalo. Pripomenul však, že cirkev a štát majú históriu "smútku a hanby". Ako príklad uviedol cirkevné práčovne, kde mladé ženy - údajné odpadlíčky od viery - držali násilím a nútili zadarmo pracovať, či domovy, kde boli zneužívané slobodné matky. Varadkar spomenul aj pohlavné zneužívanie maloletých duchovnými. Ľudia, ktorí zažili sexuálne zneužívanie kňazmi, a ich priaznivci však v sobotu vyjadrili vážne sklamanie z úvodného prejavu pápeža Františka v Írsku, pričom poukázali na rolu, ktorú zohrával Vatikán pri krytí týchto škandálov a o ktorej sa pápež nezmienil. Colm O'Gorman, ktorý bol v sobotu v Dubline na čele pochodu na znak solidarity s obeťami zneužívania kňazmi, podľa AP vyhlásil, že pápežove slová o hanbe, ktorú pocítili katolíci v súvislosti so škandálom, sú "urážkou pravých katolíkov, ktorí nemajú dôvod cítiť hanbu v dôsledku zločinov Vatikánu a inštitucionálnej cirkvi". Podľa Anne Barrettovej-Doyleovej, spoluzakladateľky internetovej stránky Bishop Accountability, František poskytol obetiam sexuálnych zločinov len malú útechu, pretože neuviedol, ako bude tento problém riešiť, pričom - ako upozornila - je to práve on, kto môže trestať previnilých biskupov, ktorí o zločinoch páchaných kňazmi svojej diecézy vedeli, ale nijako nezasiahli. Malá skupina demonštrantov protestovala v sobotu proti pápežovej návšteve aj v blízkosti Dublinského hradu s transparentom s nápisom: "Podporovatelia pedofilov, domov!"


Nepoužívajte cudzie wifi. Desať tipov pre bezpečnosť v mobile

Mobil nie je hračka, naučte sa ho používať zodpovedne.

SAN FRANCISCO, BRATISLAVA. Bez ohľadu na to, aké technológie výrobcovia zabudujú do mobilov, každý z nich je iba natoľko bezpečný, do akej miery ho beriete vážne pri používaní. Ak príde na návyky, mali by ste si ich vyladiť k dokonalosti skôr, ako sa stanete obeťou hackerov. Praktické desatoro bezpečnosti publikoval na svojich stránkach magazín USA Today. Ak sa budete držať rozumných pravidiel, nebudete sa musieť obávať o svoje digitálne identity, či peniaze na účte. Chráňte svoj mobil heslom, ktoré nie je jednoduché odpozerať, ani uhádnuť. Je šikovnejšie z lenivosti naklikať na virtuálnej klávesnici štyri nuly ako vpísať frázu DoOrechaBum14. V každom prípade silné vstupné heslo chráni nielen stratený mobil pred prienikom nepovolanej osoby, ale ak používate šifrovanie, je predpokladom lepšej ochrany uložených dát. Ak vám ukradnú fotoaparát, prídete o svoje spomienky na fotografiách. Ak prídete o mobil, môžete toho stratiť oveľa viac. Z vášho dosahu sa vytratia kontakty a záznamy komunikácie, ktorá môže byť pre vás ako spomienková, tak užitočná či potrebná. Veľkou hrozbou je ransomware, ktorý dáta v tichosti zašifruje, aby od vás pýtal výpalné. Naučte sa preto zálohovať svoj mobil a majte svoje dáta v bezpečí. Nevpisujte do mobilu informácie, ktoré majú zostať súčasťou vášho súkromia. Nejde iba o to, že by vám ktosi z blízkeho okolia mohol do vašich dát nahliadnuť, ale aj o hackerov, ktorí by mohli pri prieniku vydolovať dáta, ktorých zverejnenie by vás zamrzelo. Nie všetci sme terčom pozornosti v očiach širokej verejnosti, každý však máme hranice svojho súkromia. Ak nepoužívate bezdrôtové periférie, nenechávajte si zapnutý bluetooth. Ide o rozhranie, pri ktorom sa z času na čas nejaká chybička nájde a okrem toho vás vďaka tejto technológii možno ľahko identifikovať. Je to, akoby ste vysielali svoje identifikačné číslo všetkým bluetooth zariadeniam v dosahu. Bezpečnostný softvér patrí nielen do počítača, ale aj do mobilu. Prieskumy a analýzy dlhodobo poukazujú na to, že bezpečnosť mobilov výrazne podceňujeme. Hoci sme si zvykli, že pri počítači treba byť v strehu, pri mobiloch sa tak nesprávame. Sú desiatky bezplatných softvérov pre základnú ochranu, pre lepšiu si však musíte priplatiť. Vyzývavé odkazy, prílohy e-mailov či akýkoľvek obsah ktorý ste si nikdy nevyžiadali by mali zostať nepovšimnuté. Operačné systémy i aplikácie majú chyby, ktoré možno zneužiť zväčša iba vtedy, ak vás hacker prinúti kliknúť na odkaz alebo otvoriť prílohu, ktorá má moc bezpečnostné nedostatky prekonať. Tak ako prežijete bez pozerania reklám v televíznom vysielaní, zaobísť by ste sa mali aj bez klikania na obsah, ktorý ste si nikdy nevyžiadali. Je lákavé pripojiť sa zadarmo k verejnému hotspotu, nie je to však rozumný prístup k internetu. Dáta ktoré putujú cez cudziu, nedôveryhodnú a nezabezpečenú sieť sa môžu ocitnúť v nepovolaných rukách. Hackeri môžu mať moc nad zle nastavenými zariadeniami a hravo vstúpia do vašej komunikácie, aby využili vaše identity pre šírenie svojho obsahu či vykonávanie zámerov. Zostaňte na dátovom kanále GSM siete, alebo sa k WiFi pripojte až doma. Inštalujte všetky opravy a záplaty, ktoré vám telefón ponúka. Tí, čo majú značkové mobily sú vo výhode, pretože im všetko ustriehne automat od výrobcu. Ostatní by mali z času na čas pozrieť, či výrobca mobilu predsa len nepripravil záplaty, ktoré mobil ochránia. V mobilných systémoch a aplikáciách sa nachádzajú chyby rovnako často ako v tých na počítači, aktualizácia preto musí byť rovnako častá. Na virtuálnej klávesnici je nepohodlné ťukať texty, ktoré si mobil dokáže zapamätať. Je to však nebezpečné. Meno, adresa, číslo kreditnej karty, prístupové heslá a kódy môžu byť z mobilu ukradnuté rovnakým spôsobom, ako fotografie či záznamy v plánovacom kalendári. Nenechávajte údaje v asistentovi pre vypĺňanie formulárov, radšej všetko vypisujte ručne. Možno je zaujímavé skúšať na mobile najrôznejšie novinky a získavať platené programy zadarmo z pochybných databáz, nie je to však bezpečné. Narozdiel od štandardnej ponuky aplikácií, v neautorizovaných zdrojoch nič nie je pod kontrolou a nik nedokáže na diaľku zrušiť aplikácie, ktoré by mohli byť nebezpečné. Používajte iba Google Play či iTunes a vyhnite sa ponukám, ktoré sa snažia do mobilu tlačiť inou cestou.


Erik Tomáš nemusí výboru vysvetliť stretnutie s predstaviteľmi Čistého dňa

Poslanci nevideli v Tomášovom konaní porušenie zákona o konflikte záujmov.

BRATISLAVA. Vládny poslanec za Smer Erik Tomáš nebude parlamentnému výboru pre nezlučiteľnosť funkcií vysvetľovať svoj údajný konflikt záujmov, ktorého sa mal podľa opozície dopustiť angažovaním sa v kauze Čistý deň. Výbor v utorok totiž neprijal uznesenie k podnetu voči Tomášovi, a tak nebude ďalej konať. Vládni poslanci nevideli v Tomášovom konaní porušenie zákona o konflikte záujmov. Predseda výboru Martin Poliačik z SaS si myslí, že by bolo dobré situáciu vysvetliť, a preto chcel začať konanie. "Obsah návrhu je irelevantný," zdôraznil podpredseda výboru Juraj Blanár (Smer) s tým, že Tomáš svojím konaním nič nezískal. Jozef Burian zo Smeru nevidí problém v stretnutí poslanca s kýmkoľvek. Môže tak podľa neho urobiť na akomkoľvek mieste. Podnet na Tomáša dali poslanci SaS, nazdávajú sa, že konal v rozpore s verejným záujmom. Liberáli pripomenuli stretnutie Erika Tomáša s predstaviteľmi galantského resocializačného zariadenia, ktoré je predmetom vyšetrovania v kauze sexuálneho zneužívania maloletých. Poslancom SaS prekáža, že sa stretli na úrade vlády, kde poslanec Tomáš pôsobí ako poradca premiéra. Stretnutie sa konalo počas rokovania parlamentu. Problémom je podľa SaS aj to, že predmetom stretnutia bolo mediálne poradenstvo. "Sme presvedčení, že je v rozpore s etickými a právnymi záväzkami poslanca NR SR, aby v čase, kedy má byť v pléne a hlasovať o zákonoch, pripravoval a poskytoval mediálne poradenstvo osobe podozrivej z trestnej činnosti priamo na Úrade vlády SR," uviedla SaS. Pripomenula aj to, že Tomáš bez súhlasu zverejnil list poškodenej, ktorý mohol napomôcť pri objasnení skutku, čím sa priamo zainteresoval do kauzy. Tomáš nedávno označil podnet za šikanu zo strany SaS. "Ani táto smiešna snaha o šikanu zo strany SaS mi nezabráni v slobodnom výkone mandátu poslanca. Ako jediný som sa stretol so všetkými zainteresovanými v tomto prípade, teda s vedením Čistého dňa, klientmi i rodičmi, vrátane matky Natálie," uviedol v reakcii. Strana SaS podľa jeho slov hrubo a cynicky zneužíva túto tému na svoje politické ciele.


Ambasáda USA v Izraeli si zmenila účet na Twitteri z Tel Avivu na Jeruzalem

Washington presunom diplomatického úradu do Jeruzalema ho uznal za hlavné mesto Izraela.

JERUZALEM. Americké veľvyslanectvo v Izraeli si vo štvrtok zmenilo názov svojho účtu na sociálnej sieti Twitter z "USEmbassyTelAviv" na "USEmbassyJerusalem", ktorý odráža presun tejto ambasády z Tel Avivu do Jeruzalema. Operatívna skratka účtu je "@USEmbassyjlm", informovala agentúra AP. Veľvyslanectvo si ešte musí zmeniť obrázok pozadia účtu, kde stále figuruje fotografia Tel Avivu s morským pobrežím. Ambasáda v tvíte uviedla, že stále hľadá vhodný obrázok Jeruzalema. Slávnostné presunutie ambasády do Jeruzalema je naplánované na pondelok. Takmer všetky ostatné štáty si ponechávajú ambasády v Tel Avive. Trumpova administratíva týmto krokom plní svoj predvolebný sľub. Washington presunom svojho diplomatického úradu do Jeruzalema ho de facto uznal za hlavné mesto Izraela. Toto rozhodnutie rozhnevalo Palestínčanov, ktorí považujú východný Jeruzalem, obsadený v roku 1967 židovským štátom, za metropolu svojho budúceho štátu. V pondelok osadili v Jeruzaleme najmenej tri dopravné značky s nápisom "Veľvyslanectvo USA". Nápisy sú v angličtine, hebrejčine a arabčine. Robotníci ich inštalovali v blízkosti budovy amerického konzulátu v južnej časti Jeruzalema, ktorá bude zmenená na veľvyslanectvo, keď sa sem tento úrad 14. mája oficiálne presunie z Tel Avivu. Stane sa tak pri príležitosti osláv 70. výročia vzniku Izraela. Izrael obsadil v roku 1967 prevažne palestínsku východnú časť Jeruzalema, ktorý neskôr v rozpore s rezolúciami OSN vyhlásil za svoje hlavné mesto. Prvou európskou krajinou, ktorá by sa odhodlala k presunu svojho veľvyslanectva do Jeruzalema, sa môže stať Rumunsko.


Česko spúšťa šrotovné, podporia aj elektromobily

PRAHA. Po úľavách na spotrebnej dani začne Česká republika prvýkrát výrazne podporovať nákup nových vozidiel na alternatívny pohon. Zatiaľ dotácie získajú len kraje a obce, ale už na budúci rok by k nim mali mať prístup aj ľudia a firmy. Informoval o tom server iDNES.cz. V hre sú navyše ešte ďalšie peniaze na podporu nákupu nových vozidiel: vláda bude na budúci týždeň riešiť aj to, či nezačne vyplácať odmenu za zbavenie sa starého auta. Takzvané šrotovné by malo dosiahnuť až 60- tisíc Kč (2220,50 eura). Ministerstvo životného prostredia zatiaľ výzvu na dotovanie áut s alternatívnym pohonom nevyhlásilo, chystá ju najskôr na október. "Príprava programu je vo finále, o výške príspevku ešte rokujeme," povedala hovorkyňa ministerstva životného prostredia Petra Roubíčková. Na dotácie by malo byť pripravených 150 miliónov Kč, ktoré sa vyčlenia z Národného programu životného prostredia. Výška dotácie sa má podľa Českého plynárenského zväzu líšiť podľa typu pohonu: 50- tisíc Kč bude určená pre vozidlá na stlačený zemný plyn (CNG), 100- tisíc Kč pre plug-in hybrid a 150- tisíc Kč bude dotácia na nákup čistého elektromobilu. Podľa Roubíčkovej sa ale o definitívnej výške stále rokuje a príspevok môže byť ešte vyšší. Alternatívnym palivám sa v Česku zatiaľ príliš nedarí. Autá s pohonom na niečo iné ako benzín či naftu tvoria len 3 percentá predajov. Ďalej je zatiaľ zavedenie šrotovného. To navrhuje ako jedno z opatrení na omladenie vozového parku ministerstvo priemyslu a obchodu. Štátny príspevok na likvidáciu starého auta a kúpu nového by mal byť vo výške 30- tisíc Kč, alebo 60- tisíc Kč pri nákupe ekologicky šetrného vozidla. Nárok na prémiu by podľa ministerstva mali mať ľudia, ktorí dajú zlikvidovať auto staršie než 10 rokov, ktoré vlastnia viac než dva roky. Cena nového auta by nemala presiahnuť 500- tisíc Kč, pri ekologicky šetrných autách je limit vyšší, až 700- tisíc Kč. V prípade zavedenia šrotovného ale vo vláde zatiaľ zhoda nepanuje. Proti je napríklad ministerstvo životného prostredia.


Pápež František navštívi v novembri Japonsko a Thajsko

Pôjde o prvú pápežskú návštevu v Thajsku po 35 rokoch.

VATIKÁN. Pápež František navštívi v dňoch 19.-26. novembra Thajsko a Japonsko, kde príde aj do miest Hirošima a Nagasaki. Informovala o tom v piatok agentúra AFP s odvolaním sa na vyhlásenie Vatikánu. Pápež bude v Thajsku od 20. do 23. novembra a potom do 26. novembra v Japonsku, píše sa vo vyhlásení. Agentúra AP pripomína, že pôjde o prvú pápežskú návštevu v Thajsku po 35 rokoch. V tejto juhoázijskej krajine žije takmer 400.000 katolíkov. V Japonsku, kde žije približne 450.000 katolíkov, bol z pápežov naposledy - v roku 1981 - Ján Pavol II. Pápež František chcel v mladosti v tejto krajine pôsobiť ako misionár, ale upustil od toho pre operáciu pľúc. František už od svojho zvolenia pred piatimi rokmi cestoval do Ázie dvakrát, keď v roku 2014 navštívil Filipíny a Srí Lanku a minulý rok bol v Mjanmarsku a Bangladéši.


Danko odmieta koalíciu, v ktorej by bola ĽSNS

Danko tvrdí, že by koalíciou s ĽSNS porušil princíp svojej politickej existencie.

BRATISLAVA. Predseda Národnej rady (NR) Andrej Danko (SNS) odmieta akúkoľvek koalíciu, v ktorej by bola ĽSNS. V stredu v parlamente povedal, že by porušil princíp svojej politickej existencie, keby sa bavil s ľuďmi podporujúcimi extrémizmus a fašizmus. "Porušil by som princíp svojej politickej existencie, keby som sa s ľuďmi, ktorí uznávajú hodnoty fašizmu alebo prejavy extrémizmu, vôbec niekedy bavil," vysvetlil Danko. Ľuďom podľa jeho slov treba vysvetľovať, že podpora extrémistických strán vo voľbách znamená stratené hlasy. Predseda Smeru Robert Fico podľa Dankových slov pozná jeho postoj k extrémizmu. "Ja sa s každým o takýchto veciach bavím otvorene," dodal. Danko to povedal aj v súvislosti s Ficovým vyjadrením na adresu výrokov exposlanca Milana Mazureka (ĽSNS), za ktoré ho Najvyšší súd minulý týždeň právoplatne odsúdil za hanobenie národa, rasy a presvedčenia. Fico po rozhodnutí súdu na sociálnej sieti uviedol, že Mazurek povedal len to, čo si myslí takmer celý národ. SNS vtedy reagovala tým, že dúfa, že si jej koaličný partner uvedomuje, "že podpora extrémizmu v akejkoľvek podobe je vysoko spoločensky nebezpečná". Mazurek čelil obžalobe za jeho hanlivé výroky na adresu rómskeho etnika, ktoré majú rasistický charakter, odvysielané v októbri 2016 v Rádiu Frontinus.


Vogue pobúril verejnosť reklamou na kožušiny

Bude nový šéfredaktor ku kožušinovému priemyslu liberálnejší?

Britské vydanie časopisu Vogue čelí kritike zo strany ochranárov zvierat aj veľkých značiek, ktoré odmietajú používať kožušiny. Na vine je celostranová reklama, ktorá sa objavila vo februárovom vydaní časopisu. Ide o reklamu na spoločnosť International Fur Federation (IFF), ktorá sa celosvetovo zaoberá podporou a certifikáciou kožušinového priemyslu. Fotografiu, na ktorej muž a dve ženy sedia oblečení v luxusných kožušinách, dopĺňa jednoduchý text Furnow and Forever. Ten odkazuje na hlavnú stránku IFF wearefur.com a fotka sa objavila na sociálnych sieťach viacerých vplyvných osobností. Upozornila na ňu napríklad redaktorka Daily Telegraph Anita Singh. Na svojom Twitteri sa pýta, či by sa reklama na kožušiny objavila aj v čase, keď magazín viedla Alexandra Shulmanová a dodáva, že je sklamaná z toho, čo vidí vo februárovom vydaní. Alexandru Shulmanovú, ktorá bola dlhoročnou šéfredaktorkou, vlani vystriedal Edward Enninful. Počas vedenia Shulmanovej sa v magazíne kožušiny neobjavovali vôbec. Svoj protest pripojili aj viaceré vplyvné značky, ako napríklad Gucci a Michael Kors, ktoré vo svojich odevoch prestali používať pravé kožušinové výrobky. Podľa slov riaditeľa značky Gucci, Marca Bizzarriho, sú k dispozícii technológie, vďaka ktorým už nemusíme používať kožušiny. Alternatívy sú podľa neho naozaj luxusné. Viaceré organizácie bojujúce za práva zvierat dlhodobo poukazujú na to, že zvieratá určené pre kožušinový priemysel sú chované v zlých podmienkach a usmrcované bolestivým a krutým spôsobom. PETA napríklad uvádza, že zvieratá sú často zabíjané elektrickým prúdom, v Číne dochádza ku zdieraniu z kože zaživa a tretina zvierat, ktorých kožušiny sa dostávajú na americký trh, zomiera v oceľových pascách. V tých sa to deje extrémne pomaly a bolestivo. Riaditeľka organizácie PETA sa pre britské noviny Daily Mail vyjadrila: „Britský Vogue má dlhodobý zákaz zverejňovať na svojich stránkach kožušiny. Budeme na nich apelovať, aby sa tento krutý priemysel do časopisu nedostal zadnými dvierkami reklamy."


Linku pre problémy s hraním propagujú niektoré herne nedostatočne

Kontakt na Linku pomoci pre problémy s hraním nie je vždy umiestnený tak, ako by mal.

BRATISLAVA. Kontakt na Linku pomoci pre problémy s hraním nie je na hracích automatoch vždy umiestnený tak, ako by mal. Mnohé herne ho propagujú nedostatočne, veľakrát nie sú v zornom poli hráča, ako by tomu malo byť. Upozorňuje na to šéf bratislavského Centra pre liečbu drogových závislostí (CPLDZ) Ľubomír Okruhlica, ide o najväčšie takéto centrum na Slovensku. Okruhlica je z toho znepokojený. Štítok s týmto kontaktom má byť podľa zákona umiestnený na každom hracom automate. Nepáči sa mu, že hráči si ho pre neefektívne umiestnenie nie vždy všimnú. Tieto tvrdenia sa týkajú Bratislavského a Žilinského kraja, kde pracovníci CPLDZ vykonali prieskum. "Ale toto je už na kontrole kompetentných orgánov," povedal v utorok Okruhlica na tlačovej konferencii. Niekedy sa informácia o telefónnom čísle, na ktorom hráčovi možno pomôcť, nachádza na boku automatu, na jeho vrchnej časti či tesne nad zemou. Na Slovensku sú podľa Okruhlicu tisíce patologických hráčov, väčšina z nich sa lieči skôr ambulantne (približne 4000) ako na lôžku (300). Po vzniku bezplatnej Linky pomoci pre problémy s hraním (rok 2013) záujem o liečbu stúpol, a to o dvojnásobok. V bratislavskom CPLDZ požiadalo vlani o liečbu približne sto ľudí. Zväčša o liečbu žiadajú muži, v priemere viac ako 30-roční. Približne štvrtina z nich sú už aj diagnostikovanými alkoholikmi. "S gamblingom je častá aj závislosť od pervitínu," poznamenal Okruhlica. Niektorým trvá odhodlanie liečiť sa aj tridsať rokov. A ako to, že si problém s hraním okolie dlhší čas nevšimne? "Sú to výborní herci, mnohí aj dobre argumentačne vybavení," povedal Okruhlica. Na linke zaznamenajú ročne v priemere 1000 telefonátov, viac 360 bolo oprávnených. Veľká časť volajúcich má problém so závislosťou od hracích automatov, objavuje sa i závislosť od stávkovania, pre niektorých sú problémové i rulety či poker a online hry. Bezplatná Linka pomoci pre problémy s hraním 0800 800 900 je prevádzke od pondelka do piatka od 9.00 do 17.00 hodiny, mimo prevádzkových hodín je k dispozícii záznamník. Na infolinku volajú najmä samotní hráči, potom príbuzní či známi a kamaráti. Priemerný vek volajúcich je 30 rokov.


Beyoncé to nie je, ale má k nej blízko. Na Pohodu príde jej talentovaná sestra

Najväčší slovenský hudobný festival predstavil, kto bude jednou z jeho najväčších hviezd.

TRENČÍN. Nemali by sme sa čudovať, že je ich hudba podobná, hlavne ak sú sestry. „Nie je prekvapujúce, ak dve bytosti, ktoré vyrástli v jednej domácnosti, majú rovnakú výchovu a rovnako prežívajú bolesť a utrpenie, tvoria podobné umenie,“ hovorila Solange Knowlesová v rozhovore pre magazín Fader. Už istú dobu sa snaží vystúpiť z tieňa svojej sestry, kráľovnej populárnej hudby, Beyoncé. Jedna sa snaží zaujať čo najširšiu cieľovú skupinu, druhá tvorí piesne, ktoré sú prijateľnejšie aj pre alternatívneho poslucháča. Pred týždňom navyše získala svoju prvú cenu Grammy za najlepšie R´n´B vystúpenie. Preto ju teraz do svojho programu zaradil ako jednu z hlavných hviezd najväčší slovenský hudobný festival Pohoda. Na Slovensku vystúpi Solange v júli. Solange Knowlesová spieva odmalička, skladá od deviatich rokov, vystupuje od pätnástich a prvú zmluvu podpísala ako 16-ročná. Mladú umelkyňu ovplyvnili najmä výrazné speváčky a skupiny šesťdesiatych rokov ako The Supremes, The Marvelettes Martha Reeves. Solange začínala ako náhradná tanečnica pre skupinu svojej sestry Destiny´s Child, postupne sa sama prepracovala k mikrofónu. Mala možnosť zblízka sledovať vzlety a pády súvisiace so slávou a zároveň uvažovala nad tým, ako sa od Beyoncé odlíšiť: „Nesnažte sa prekonať očakávania, ktoré súvisia s tým, čo už dosiahli vaši súrodenci. Nerobte to ani vtedy, keď to od vás očakávajú iní. Musíte si jednoducho vytvoriť vlastný príbeh.“ Solange je doma v New Orleans. V meste, ktoré je známe svojou pestrou hudobnou scénou a ktoré pred časom zdevastoval hurikán Katrina, sa presťahovala pred troma rokmi. Speváčka síce patrí k novoprisťahovalcom, ale za zveľaďovanie mestskej komunity jej už starosta daroval čestný kľúč. Pri nahrávaní najnovšieho albumu A Seat At the Table ju inšpirovala kniha americkej poetky Claudie Rankinovej s názvom Citizen: An American Lyric. Píše sa v nej o drobných prejavoch rasizmu v každodennej komunikácii. Predsudky môžu mať podobu pohľadov, gest, narážok, vtipov. To všetko je možné aj v krajine, kde už boli všetky hrubšie prejavy neznášanlivosti potlačené zákonom. Minulý rok americkí policajti pri zatýkaní brutálne zbili černocha Freddieho Graya. Upadol do kómy a o deň neskôr zomrel. V Baltimore pre to vypukli násilné protesty, po ktorých zostali desiatky policajtov zranených a stovky obchodov zničených. Solange na to reagovala pesničkou Rise, ktorá otvára jej nový album. Podaril sa jej výborne, veď magazín Pitchfork ho označil za to najlepšie, čo v uplynulom roku vzniklo. Pre festival Pohoda Solange nie je typickou súčasťou programu - niekto by mohol namietnuť, že je speváčka preň príliš popovou. Šéf festivalu Michal Kaščák s tým súhlasí, presvedčil ho jej agent: "Zdalo sa mi, že sme bookli niekoho, kto je na začiatku svojej raketovej slávy, rovnako ako v prípade The XX," vysvetľoval vo vysielaní Rádia_FM.


Atalanta rozstrieľala oslabené Udinese. Presadila sa sedemkrát
 Fortuna liga
 Dúbravka
 Premier League
 Míľnik United
 La Liga
Serie A
 Bundesliga
 Ligue 1

Neapol len remizoval na pôde SPAL Ferrara.

RÍM. Futbalisti Atalanty Bergamo si výrazne vylepšili skóre v talianskej Serie A, v nedeľňajšom zápase 9. kola zdolali Udinese vysoko 7:1. Troma gólmi sa zaskvel Kolumbijčan Luis Muriel, dva dal z pokutových kopov. Ďalšie dva zásahy pridal Slovinec Josip Iličič. Hostia dokonca po góle Okaku viedli, no za stavu 1:1 uvidel už v 32. minúte červenú kartu ghanský obranca Nicholas Opoku a bielo-čierni sa následne úplne položili. Účastník Ligy majstrov z Bergama je v tabuľke tretí s trojbodovým odstupom na vedúci Juventus. V súboji o titul si nepomohol Neapol, ktorý iba remizoval na pôde tímu SPAL Ferrara 1:1. Neapol je štvrtý s mankom šiestich bodov na lídra. V uplynulých piatich dueloch v lige zvíťazil iba dvakrát. Futbalisti FC Bologna vyhrali doma nad Sampdoriou Janov 2:1. O ich triumfe rozhodol v 78. minúte obranca Mattia Bani. Sampdoria sa so štyrmi bodmi naďalej krčí na chvoste tabuľky. AS Rím zdolal milánske AC 2:1, keď dokázal rýchlo odpovedať na vyrovnávajúci gól súpera. Tri minúty po zásahu na 1:1 strelil v 58. min víťazný gól Nicolo Zaniolo. Lazio Rím vyhralo na ihrisku Fiorentiny 2:1, keď o jeho triumfe rozhodol v 89. minúte Ciro Immobile. V nadstavení ešte nepremenil penaltu pre Lazio Felipe Caicedo. Iba na lavičke hostí presedel duel slovenský reprezentant Denis Vavro. FC Bologna - Sampdoria Janov 2:1 (0:0) Góly: 48. Palacio, 78. Bani - 64. Gabbiadini Atalanta Bergamo - Udinese Calcio 7:1 (3:1) Góly: 35., 47. a 75. Muriel (prvý a tretí z 11 m), 21. a 43. Iličič, 52. Pašalič, 83. Traore - 11. Okaka ČK: 32. Opoku (hostia) SPAL Ferrara - SSC Neapol 1:1 (1:1) Góly: 16. Kurtič - 9. Milik FC Turín - Cagliari Calcio 1:1 (0:1) Góly: 69. Zaza - 40. Nandez AS Rím - AC Miláno 2:1 (1:0) Góly: 38. Džeko, 58. Zaniolo - 55. Hernandez AC Fiorentina - Lazio Rím 1:2 (1:1) Góly: 27. Chiesa - 23. Correa, 89. Immobile ČK: 90.+6 Ranieri (Fiorentina)